url: =TBA Tagah sang (TBA Orphanage Center) ~ Khup Khan Thang :: ZOMI DAILY\nposted on 23 August 2020 at 11:18 am Lomkholna: Article, Khupkhanthang\nTBA Tagah sang (TBA Orphanage Center, 1994) a kiphuat zawh kum 25 bang hong cita aa, tua hun sungah hamsatna tampi Pasian in gawlzawhna hong pia himah leh, lungkimlona a tuamtuam zong hong om tham hi. TBA in Department neu khat in nei hi. A kiphuat zaw kum 4 zong cingtak nailo in, siate pawl khat leh thu-um mi pawl khat in a min Child Care Center in khek ding hong hanciam pah aa, 1998 kum TBA GC (Rev. Cin Kam Chair person) meeting ah thu hong kisung pah hi. A hih hangin a inn lamte (Donor) deih a min, TBA Tagah Sang (TBA Orphanage Center) khekpah buatbuat ding makai pawlkhat thukim zo nailo in, kikhek lo hi.\nAhizongin, min khek nuamte taa tuanlo in, min khek ding nahanciam toto uh aa, 2011 kum TBC Triennial meeting Teeklui khua ah, gualzo tak in, Child Development Center ci-in, tua Tagah Sang min na khek uhhi. TBC in zong Department khat in nei hi. Tua Tagah sang simlo Child Development sep maban nei zo tuan samlo uhhi. Kum 2002 in, Paletwa Township PinChaung khua pan in, khetawh ni 11 pai-in, Khumi naupang 3 hih Tagah sangah hong om uh hi. Tua pan Tan 10 azawh uh teh, mi 2 Laisiangtho sang zomsuak aa, tu-in, Khumi lak ah Pastor sem uhhi. Ih hamphatna ah ei Zomi te’n, eipau siam Khumi pastor nei ihhih manin, Chin Zomi dangte sang’in, Paletwa Gam Khumi sungah, itna thuneihna ih nei zaw hi.\nBanghangin TBA Tagah sang (TBA Orphanage) ki lam zenzen hiam cih thu a thei nuam zong om kha ding ahih man’in, Email tungpan kong khahkhia hi. A thu sau lua ahih ciang attachment tawh kong khah khia zaw hi. Topan a sim mi khempeuh Thupha hong pia ta hen. Lungdam. Khupkhan Thang Taithul (Norman, Oklahuma, USA.)\nTBA Tagah Sang (TBA Orphanage Centre) – (The Then TBC Tagah Sang; TBC Orphanage Centre) [At Present TBC Child Development Center]\nPa Khup Khan Thang leh Nu Ciin Man Niang te nupa in Tagah naupang te kep nading innpi khat (TAGAH SANG OR TAGAH BAWDA) lamding lunggulhna nei uh aa, TBA General Secretary Rev. Thang Go Khup tung tawn in, TBA General Council tungah, TBA huangsungah tua Tagah Sang inn a’lam theih nading ngetna lai August 11, 1994 nimit tawh Singapore khua pan in, na khak uhhi. TBA pan phalna a kingah khit ciang in, 1994 November kha in Tagah Sang inn ding Pa Khup Khan Thang in gel aa, a lim (Drawing) Taang Go Sawm Khup suaisak hi. Adung asauna pi 64, avai azaina pi 16, Verandah pi 16×4 leh innpi tawh kizom pi 16×10 azai anbuk khat; atung inndawl pi 16×16 innpi dawl 2, Brick Nogging nalam uhhi.\nHih Tagah Sang lam nading veina hong kipatna in hibang ahihi. 1978 kum kiimpawl, Nu Ciin Man Niang Thaang- kai gam Theenzang, Kahgen, Vongmual lam sazian sit in a va pai kawikawi ciang in, a kem ding a khoi ding omlo Tagah tampi te leh tualniam naupang te a va muh ciangin, tua bang naupang te a’ding social wel- fare khat phuatsak zawh na ding veina (Passion) lainatna (Compassion) hong nei hi. Hih bangin apualam pan panpihna leh huhna aom kei leh hih naupang te in, a khang akhangin hihbang mah in piangkik piangkik “Tanta ya le” lel dinghi cih ngaihsun kha hi.\nTua ban-ah ko baangkua sung mahmah ah zong ka upipa Kham Khan Mang in tano 4 nusia in leh ka nau Hang Khan Khai (Ekhai) zi Vung Lam Cing in tano 4 mah nusia in, 1991 kum in vangam ih Topa Zeisu angsung hong zuausan tak ciang un, tagah te khoiding kemding in Pasian in hong deih hi inteh cih veina (Passion) hong khan semsem hi. Bhutan gam pan Ka UNV contract ka man’ khit ciang in, Singapore khuapi zuan in, Construction Engineer nasep ka kipan aa, khol sunsun sum teng tawh 1994 ciangin Tagah Sang inn lam ding a kipan ka hi uhhi.\nHih Tagah sang inn lam ding leh tagah te kemin pattah ding ka ngimna uh a bulpi in; Ei Zomi te in meigong tagah te huh ding kemding leh pantah ding ihcih sang’sek in, ih paunak mahmah in “Tagah kikhual kum in vanpi a zangkawh” na ci sawnsawn hi. Tagah te zong ihgen ciangin hehpihna veina kammal zangh lo-in “Tagah lubawk” te ci-in simmawhna leh neu-et na tawh ihsam sese hi. Khuasung vai thuleh la lak ah ih hel kei aa, aomna mun tawh kizui-in “Meigong, tagah, daipam” te ci-in ihlo sawnsawn lai hi. Tua ahih ciangin, ei utthu leh iitel hilo, meigong, tagah naupang te ihkhua ihtui ah, mimal leh mipi te’n ih society ah eite mahtawh kibang in mihing hamphatna, (Human Right) liangko kikimna (Equality) a ngah theih nang’ leh ihsimmawh neu-et loh ding lunggulhna hi pha pen hi. Exo 22: 22-24, Deut 10: 18, Deut 24:17, Is 1:17, Ps 68:5, Ps 146:9, Prov15:25, Jer 22:3, James 1:27,\nHih Tagah sang inn lam ding ka ngaihsut nate uh, 1994 kum sia Dam Suan Mung (Mungtawng) U.S. pan hong ciahlam, Singapore hong baan ciangin, Bedok ka inn vuah hong hawh aa, Tagah sang lamding veina kaneihna uh kuppih na khat zong ka nei uhhi. Sia pa in zong a mah mimal mahmah tagah ahihna leh tagahte veina, tagah te kepna inn lamding hancianna a neina thu zong hong gen aa, Swedish te huhna tawh Yangon khuapi huamsung (Greater Rangoon) ah leitang acre pawlkhat lei-in, Tagahte pattah ding a sawmna te zong hong kumpih hi.\nTua bek thamlo, tutung California State khuapi khat ah, Sia Chin Do Kham in, Korea te kikhopna biak inn khat-ah thu genin; Ko kiangah Kawl Phonggyi te in a sang inn ah Zomi tagahte kaikhawm in, anvak, nikten puansilh pia in, leh anu apa te uh antang pia in a ta te uh ngenkhia aa, Phonggyi sang inn ah omsak hi. Kawl te biakna Buddhism tawh pantah uhhi. A hizongin tua nau pangte in a kimawl kawm un taakkung dawn khawng pan in, “Na thu sungah nop sa ing” cih la khawng sa vang vang veve uhhi. Cih agen leh tua Korea pawlpi te’n tua kikhopna hun sung in, sumpi huhna hong dongpah uh aa, dollar tul thum val hong ngah pah uhhi cih thu zong hong gen hi.\nA hih zong in hih ko hanciam tagah sang in, midangte kiang pan huhna ngen aa, lam ding cih ngaihsutna hilo zaw hi. Eimah leh ei, pawlpi mi, thu-um mite in, eimau hanciamna (Self support) tawh lam leng, meigong tagah te, veina, lainatna leh ei neihsa ahihna, (Passion, compassion and ownership) kinei zaw ding aa, sauveipi kimaang (Sustainable) zaw dinghi cih ka-ngaih sun zaw uhhi.\nTuabekthamlo, hih tagah sang naupangte sang kongpi kikhak ciangin, a khua lam-ah ciahsak nawnloin, sangkhak sung kivak nading khutsiamna, (အသက်မွှေးဝမ်းကျောင်းပညာ, Vocational), masonry, carpentry, mechanic, puankhui, siamgat, an huandan cih te sinsak ding zong gelna ka nei lai uhhi.\n1995 kum March kha ni 10 ni-in, TBA leh CMBC sia teng leh Pu La Cin Khup te baangkua sung ulenau, tuleta teng tawh inn lamna ding mun ah, Mun aapna Thunget kikhop na khat bawl-in, innlam na kipan uhhi. Innlamna khem peuh Pu La Cin Khup in maakaih hi. Tua Tagah Sang Inn pen Brick Nogging in kilam hi. 1996 kum March kha sungin, Rev. Dr. Simon Pau Khan En maakaihna tawh kibawl Tedim kampau, Tapidaw sia khempeuh Khawmpi hun sung; March kha 12, ni-in, Rev. Dr. S Pau Khan En in innpi kong honna hong neihsak aa, maakai siapi teng in, Sanginn anungta Pasian tung apna hong neih sak hi. Tua hunpha ki bawl khit ciang in, Lawibual veeng Pu La Cin Khup inn ah kipai phei in, lungdam kohna ki khop hunkhat leh lungdamkoh ankuan umkhop na zong kinei suak hi.\nTua innpi lam bek hilo in, naupangte vanzat ding aphamawh; lupna, delphah (Mattress), puanbuu (Quilt), lukhap (Pillow), anhuanna uum leh beel, ankuang ankeu (Utensils), naipi (Wall Clock) akim-in, leisak lai hi. Electric mei zong laksa hi. Tui khol nading tui- bem (Reservoir) khat, numei pasal ekbuk zong lamsak hi. TBA in anhuanbuk khat lamsak hi. TBA in Tagah Sang Committee khat phuanin, Department neu khat in koih hi. TBA sia te leh TBA Tagah Sang Committee te in, Biakna le Upna, Minam le Kampau, Khua le Tui, Beh le Phung, Numei le Pasal deidanna omlo; nu’ le pa’ a sikhin tagahte, apa-in sihsan aa, a’nu pasal dang neihsan tagahté, anun’ sihsan aa apan’ zi-nawn neisan tagahte cih bangin, khatna, nihna, thumna khenin tagah naupang, numei 14 leh pasal 19 agawm 33 natel uhhi.\n1997 Sang kong honciang-in naupang teng, tua Tagah Sang Inn ah om kipan ta uhhi. TBA in tua naupang teng ompih ding in Sianu Dim Don Vung tavuan pia aa, leh annhuan sakding Pu Thang Thawn Pau cialsak hi. 1997 kum Singapore pan innlam ka ciah un, naupang te puan ding Chinese Methodist Church te piak ippi nih puak in, leh ceiling zong kabawlbeh sak lai hi. 2000 kum ciang in numeino te hong golta ahih man’in, kisil buk ding Pa Tuang Gin Mang tung huhna ngetsak in kilamsak hi. Tualo a’nengneng phawkkhak pakloh tampi omlai ding hi.\nTedim khua ah inn khat lam nading aa ka kaikhopsa, sing leh suang ban ah, inn siikkaang teng zong tua Tagah sang-inn lamna in ki zangh pah hi. Inn aa mawtawpi leh Hilux tawh Kawlpi pan, sing, cement, van puak tha man teng leh mimal thaman teng kituat lo hi. Thu leh la ciapteh nang’ laibu pi khat leh sum leh paai ciapteh nang ledger bupi khat Singapore pan in ka puak uhhi. A detail aa tuatna aomloh hang, hih vai tawh kisai-in, Singapore Dollar S$ 15,000.00 kiim (Tul sawm le nga kiim) tawmpen in, bei dingin kituat hi. Tua hun in sum khekna S$ 1= Kyats 166.00 kiim ahi hi.\nHih TBA Tagah Sang in Khamtung gambup ah a masa pen Tagah kepna Sang-inn ahihi. Hih Sang-inn ah Tagah naupangte a ki omsak maa, 1996 kumpawl in, Lawibual vengah, Rev. Zam Khan Thang leh Sianu Man Khan Niang te nupa in, innsap in Tagah sang nahong uh hi. Ahihhang sawtvei zomsuak zolo uhhi. Tua hunpawl mah in; Sakollam veeng ah Sia Kai Cin Mang tenupa in, innsapin, Tagah Sang na hong uh aa, Sia Suan Za Lian (Phaiza) tenupa in Tahan ah Tagah sang na phuan uhhi.\nRev. Go Za Nang te nupa (azi Kam Khan Man tawh) in zong Kawlpi, amau pawlpi huang sungah Tagah Sang na phuan uhhi. Sianu Rev. Ngiak Za Dim inzong Thuklai khua ah Tagah kepna khat na phuan hi. Hih Tagah Sang tengin, Pateh (Mushroom) bangin kum khat sungin hong po ziazua uh hi. A hizong in, TBA tagah sang in 1994 kum akipan planning tawh hoihtak kivaihawm hi aa, a masa pen Tagah Sang-inn mah hong hi veve hi. A piandang na khat ah, hih Tagah Sang a phuan nupa (Couple) te, leh sianu in taneilo, tatawilo vive ahi uh hi.\nHih Tagah Sang kilam zawh kum 3 zong cingtak nailo in, TBA sia pawlkhat leh mi pawl khat te-in, naupangten “Tagah Sang naupangte” or “Tagahte” cih kammal tawh kilawh/kisap nasa lua (Feel) uh cin, naupang te a’ding kithukhual sak leh kiveeisak khem in, a min TBA Child Care Centre a, laihding/khekding na hancian uhhi. A taktak in, a innlamte min a’mangh nading ngaigsutna hi zaw hi. 1998 kum, December kha sung TBA General Council Meeting sungah zong TBA Tagah Sang min khek ding vai kikupna khat ki nei hi. Rev. Cin Kam Chairman sep ni khat hi aa, kei mimal in zong ka vah kah thei hi. Kei Tagah Sang-inn a’lampa veina (Passion) leh amin ka phuahna ahang hoihtak kagen ciangin, TBA GC in, a’min khekloh ding thukimna thukhensat na hong nei uhhi.\nSingapore pan USA lam ka pai maa, 1998 kum November leh December kha sung, Yangon leh Tedim ah huhnuam saupi ka nei thei uhhi. Tagah naupang teng tawh zong ki kholhkhopna, ki mai-ngapna hun tampi ka nei zel uhhi. Sianu Don Ngaih Vung leh U.S pan hong ciah sia Pau, hong pai in, la tomno khawng hong sasak in, video hongzaih ziahziah uh hi cih lungdamna khawng hong ko uhhi. Tua mahbang in, adang Singapore pan hong pai sia Pau zong hongpai in video hong zaih cih lungdamna hong ko lailai uhhi.\nKeizong bang deihna bang ngimna tawh, banghang hih naupangte tua sia te in video nazaih uh hiam? cih Sianu Dim Don Vung kadot leh a man’ zong thei keng hong ci hi. Tua semsem ciangin, tua bang video tawh kuan’ bang metbawlding, bangteng sem ding cih kitheilo ahih man’in, kei zong kalung hong patau pianpah aa, TBC Tagah Sang Committee phalna ngahlo or theihpihna omlo in kuamah in, hih Sangnaupang te Video azaihsak lohnang ka gen hi. Tua bang thu taangkona Signboard khat zong, Zolai, Kawllai Manglai tawk ki-at khat kei ipsung sawkin kabawlsak aa, TBC Tagah Sang ah kasuang sak hi. 2013 kum Tedim ka ciah kikpak uh ciangin tua signboard na om nawnlo zel hi.\nHih naupangte nek le dawn ding; anteh theipuam, mehgah mehteh, antang sathau besan saseh etc…, silh le teen ding: niikteen puansilh, pilsin nading: laibu laikung, apia milmal, pawlpi, kipawlna tuamtuam leh UNICEF etc…, gamdang pan, Zomite biakna pawlpi tuamtuam pawlkhat, mimal etc… tung lungdamna hihtak ah kiciamteh hi. Naupangte laitheih nading adeihsak Tedim Laisiangtho sangpan volunteer laihil siate zong lungdamna kicianteh hi. Tua tagah naupang te khuaneu pan hong pai uh ahih mah bang in, Tedim sangte ah alaisin te uh zuizolo uh hi.\nCMBC siate leh Pawlpi hanciam natawh, Myoma Primary School leh Sakollam No.1 State High School te-ah hunval laihilna (Tuition) kikah sak hi. Myoma Primary sangah hunval kah Tagah Sang naupangte ei Zomi a sia te-in, sangnau pang dangte mahtawh kibangin sangsap (Tuition fee) na’kila hi. Sakollam No. 1 State High School aa kah Tagah Sang naupangte, a siapipa, U Mung Kio in sangsap (Tuition Fee) namaap hi. Tua Sang siapipa in Thantlang khuami ahihi.\n2002 kum in, Paletwa Myone, Palewa khua pan tai 57 a gamla, Pinchaung khua pan in, Khumi nau pang 3, Nan Shwe, Tun Naing, Thein Lwin te, hih TBC Tagah sang aa om dingin, khe tawh ni 11 hong pai uh hi. Nan Shwe, Tun Naing te in, tan 10 azawh ciang in, Tedim Theological College kah suak hi. Khumi sungah Biakna sia sem uhhi. Tu-in Paletwa gam Khumi lak ah Zomi te-in, Mission a nei ih suak hi.\nAhizong in, TBC Tagah Sang min khek nuamte taatuanlo in hancian veve uh ahih man’in, 2011 kum Tedm Baptist Convention (TBC) Triennial Meeting Teklui khua ah, tua TBC Tagah Sang min, Child Development Centre in na kilaih hi. Tua min khek nuam te in a min ding ngaihsun theilo uh ahih man’in, Rev. Smith Ngulh Za Thawng na dong uh aa, siapa in thunung thumaa theilopi hih ding hiam, a min ngaih mahmah “TBC Child Development Centre” na phuak hi. Banghang in, hih TBC Tagah Sang TBC Child Development Centre tawh khek nahi uhhiam cih ka kan ciang in, Rev. Smith Ngulh Za Thawng phuah ci in amah mawh kipua sak hi.\n2015 kum March kha Tedim kapai ciangin hih minkhek vai tawh kisai sianu Dim Don Vung leh sianu Nian Ngaihh Niang kiangah kalung kimlohna ka gen hi. Amau zong sia dang teng kiangah na gen in, kikupna khat na’ nei kik uh aa, TBC Tagah Sang mah cih kik ding in ka khensat kik uhhi cih hong zasak uhhi. A hihzong in tuciangin officially laipai te, kamgenna te ah TBC Child Development Centre mah kici veve hi. Veina (Passion) lainatna (Compassion) kikimlo ahih man’in hici theimah inteh ka cih hi.\nTuhun ciangin Tedim khua sung bekbek ah zong, gamdang pan huhna dawh leh Pawlpi te huhna tawh kithuahkhawm, Tagah sang thum leh li bang ombeh lai hi.\nBangbang ahizongin, tua naupangte lakpan in, 2002 kum in Thang Kim Mang in tan 10 laihuan hong zo hi. Tu-in Nyipyidaw ah ki-ukna zumpi ah lai-at sem hi. Kap Suan Khual in Thuma Engineering College pan in B.E Civil degree hong ngah in, tu-in, Tonzang Township Municipal Engineer sem hi. USA gam-ah Zam Sian Khual Fort Wayne, Indiana, Thang Cin Suan Baltimore, Mary Land, Thang Khaw Mang Mary Land, Thang Sian Lian Tulsa, Oklahoma hong tung uhhi.\nVung Lam Cing a innkuanpih te leh anau Dal Sian Muang tawh Ottawa Canada natung uhhi. Australia gam tung zong pawlkhat om ci hi. Tagah sang aa, a gilo pa a kici pa in, Aizawl ah Bus hawl hi. Hih tagah naupang te in, akhua atui ah mi simmawh mi netniam ding te hihmah ta leh TBA Tagah Sang hong tunguh ciang in Topa Pasian in laamsang in Thupha pia aa, a’ khangual te hong ban in, taan kim’ uh hong suak hi. Jehovah Pasian in hih TBC Tagah Sang kemin cing tawntung ta hen. Amen.\n“Pa” “Nu” ci a hong sam ding sungsuak ta (Biological Child) ka neih loh uhhang’ hih naupang teng in “Pa” “Nu” mah ci tangtang in hong sam uh ahih man’in ko nupa a’ding angtang, lungdam, lungkim, lungnopna leh “Kha” lungmuan na hong neisak hi.\nBehlapna; Rev. A. Gin Za Vum (Dimlo/Yangon Sanchaung) in lawm, singkeu suak ding, sing tampi singhing a suah hi cie hong ci aa, hi kasa mahmah hi. (Sept. 3, 2019 Norman, Oklahoma, U.S.A.) Khupkhan Thang Taithul – Norman, OK 73072, U.S.A. (405) 409 0536 January 2, 2017\nPrevious: Lengtong Pauno’ thusim ~ Pu Thangboi\nNext: Thuthak tomkim ~ The Tedim Post (22 Aug)


timestamp: atn

url: =Kumpi Nihnate 12 | Siantongluan.net\nKumpi Nihnate 12\nKumpi Nihnate 12 |\nJehu kum sagihna kumin Joash in uk ding kipan a, amah in Jerusalem-ah kum sawmli sung uk hi. Ama nu min Zibiah hi a, Beersheba khuami ahi hi.\nSiampi Jehoiada in amah thuhilh ahih manin Joash in ama uk hun sung tawntung Topa muhna-ah a man gamta hi.\nJoash in siampite kiangah, "Pasian biakinn sungah a kipaipih a siangtho nate man sum khempeuh, a milipin piak dingin a kiseh sum, leh amau utthu tawh Pasian biakinn-ah a kipaipih sumte,\nnomau nasepna mite ciat panin no siampite in khawm un. Tua ciangin biakinn puahphatna ding a kisapna a kimuhna khempeuh puahsak un," a ci hi.\nAhih hangin Kumpi Joash uk kum sawmnihlethumna kum dongin siampite in biakinn puah kipan nailo uh hi.\nTua ahih ciangin Kumpi Joash in siampi Jehoiada leh siampi dangte samin amaute kiangah, "Bang hangin biakinn puahlo na hi uh hiam? Tua ahih ciangin tu-in na nasepna uh mite kiang panin na sumlakte uh kem nawn kei un la, a sumte biakinn puahna dingin ap un," a ci hi.\nTua ahih ciangin mite tung pan sum kaihkhop tavuan la nawnloin, biakinn puah ding zong tavuan a lak nawnlohna ding uh siampite a thukim uh hi.\nTua ciangin siampi Jehoiada in singkuang khat la-in a siin vutvang a, Topa biakinn sung tum ciangin taklam pang khuam gei-ah a koih hi. Tua ciangin kongkhak a cing siampite in Topa biakinn sungah a kipaipih sum khempeuh tua sungah a koih uh hi.\nSingkuang sungah sum tam om hi, ci-in a theih peuhpeuh uh ciangin kumpipa lai-atpa leh siampi lianpenpa hong paito-in Topa biakinn sungah a om sumte amaute in simin ip-in tun uh hi.\nTua ciangin amaute in Topa biakinn a en nasemte khutsungah a tawi teh khiat uh sumte pia uh hi. Tua ciangin amaute in Topa biakinn a sem khutsiamte leh innlamte tung,\nleh leilesuang innlam siamte leh suangseekte tungah Topa biakinn puahna dingin sing leina ding leh suang tawhna ding, leh biakinn puahna khat peuhpeuh-a zat dingin piakhia uh hi.\nAhih hangin Topa biakinn-a dingin ngun kuangte, taitehte, haite, peengkulte, ahih kei leh kham ahi a, ngun nazat khat peuhpeuh ahi zongin, Topa biakinn-ah a kipaipih sumte panin kibawl lo hi.\nBang hang hiam cih leh Topa biakinn a puah nasemte tungah tua sumte kipia hi.\nAmaute in thuman takin na sem uh ahih manin nasemte tungah piak dingin a khutsung uhah sum a apnate uh tung panin amaute in sazian ngenlo uh hi.\nMawhna hanga piak sum leh khialhna hanga piak sumte Topa biakinn sungah kipaipih lo hi; tuate pen siampite-a ahi hi.\nTua hun laitakin Syria kumpipa Hazael kuanto-in Gath simin a la hi. Ahih hangin Hazael in Jerusalem simin a paito dingin a mai a ngat ciangin,\nJudah kumpi Joash in Judah kumpite ahi ama hun ma-a sem Jehoshafat leh Jehoram leh Ahaziahte apsa thuciam piakna letsongte khempeuh, leh ama thuciam piakna letsongte, leh Topa biakinn leh kumpipa sumkoihnate-ah a om kham khempeuh la-in Syria kumpipa Hazael kiangah a puak hi. Tua ciangin Jerusalem panin Hazael a paikhia hi.\nTu-in Joash gamtatna a omlaite, leh a hih khempeuh, Judah Kumpite Khang Tangthu Laibu sungah kigelh hi.\nAma nasemte kipanin sawmsimna khat vaihawm uh a, Silla paisukna lampi, Millo inn sungah Joash a that uh hi.\nAmah a satpukte pen ama nasemte, Shimeath tapa Jozakar leh Shomer tapa Jehozabad ahi hi; tua hi a, amah si ta hi. Tua ciangin amaute in David khuapi sungah a pate tawh amah vui uh a, ama tangin a tapa Amaziah in a uk hi.\nTedim Lai Siangtho / Laibu: Kumpi Nihnate 12


url: =Numeino khat aki satgawp laitak Video kizaihkha in, asatpen kum 20 bang thong kiatheiding :: ZOMI DAILY\nposted on 15 June 2017 at 8:56 am Lomkholna: Malaysia, News, Sawltak, World\nNungsungteng Social Media tungah nupi khatin naupang khat ciingduai “Cane” tawh azepgawpna Video pen ki thehzak in ki cikziat mahmah hi. Tua Video aki thehzak ciangin ami kikankhia in, Malaysia Police te’n mankhiathei uhhi.\nTua nupinu minpen V. Tanawali kici a, kum 62 aphakhin khat ahihi. Amah pen Tamil minam hi a, abawlsiat asatgawp naupangno pen kum 6 aphapan numeino khat ahihi.\nZanni in Sesions Court ah thusitna kinei a, naupang bawlsiatna, satgawpna “ill-treating” tawh thu kibawl hi.\nNaupangno asatgawp pen ataktak in nungkum September khasung kici a, ahi zongin nungdiak in Facebook tungah tua asatgawpna Video aki khahkhiat ciangin athu kikan in thuakibawl ahihi.\nHih nupinu pen numeino ii anu hilo a, akem “Guardian” cihciangbek in kigen hi. Numeino pen ciingciang tawh zepgawp ahih manin, amai akhut akhe leh apumpi vekpi phial in zepdikdek hi.\nAzepgawpna inn pen Taman Puchong Perdana, Jalan Mawar aom innsung khatah hi a, Video pen nupinu ii alawmte khatin Record abawl cihi.\nVideo: Woman in child beating video pleads not guilty to abuse charge\nTua nupinu pen “Section 31 (1)(b) of the Child Act 2001” tawh thu kibawl in, amawhna kiciantak in aki muhkhiatleh kum 20 bang thong kiatheiding cihi. Tuaban ah liausum zong RM50,000 bang ki piasak theiding cih Bernama pan kiza hi.\nNupinu Tanawali pen nung June 06 ni in akiman hi a, July 14 ni ciangin thusitna kineiding cihi.\nRelated: Naupang kum 7 bek aphapan khat kawnggak tawh 62 vei azepgawppa kiman ~ ZD\nNumeino pen anu asihkhit ciangin hih nupinu in akep kici hi. Nupinu in asatgawp laitak in alawmte khatin ageipan Video azaih hi a, nungkum September khapek ahihi. Alawmnu tawh bangvai kilemlohna omkha hidinghiam, tua Video pen nungdiak in hongki thehzak “Facebook Viral” ciangin mat athuak ahihi. Sawltak #zomidaily\nPrevious: London khuasung meikatna hangin mi 12 sikhin, zato ah mi 78 kikhoilai\nNext: Malaysia palik te golhguk apiaksawm Peter Thang Maung & Lalnunsangi kiman


url: =Tua ciangin Josef tacil ahih manin Manasseh minam tungah tanh kipia hi. Manasseh minam sung panin tacil, Gilead pa Makhir tungah Gilead gam leh Bashan gam kipia hi. Bang hang hiam cih leh amah galhang mi ahi hi.\nTua ciangin Manasseh minam a omlaite Abiezer, Halek, Asriel, Shekhem, Hefer, leh Shemida-te tungah a behbehin piakna kinei hi. Hihte pen Josef tapa Manasseh ta pasal suanlekhakte a behbeh ahi hi.\nAhih hangin Manasseh tapa Makhir, a tapa Hefer, a tapa Zelofehad in tapa neiloin tanu bek nei a, a tanute min in: Mahlah, Noah, Hoglah, Milkah, leh Tirzah ahi hi.\nAmaute, siampi Eleazar leh Nun tapa Joshua leh makaite mai-ah pai uh a, "Ka sanggamte uh tawh gamh hong piakna dingin Topa in Moses thu pia hi," a ci uh hi. Tua ahih ciangin Topa thupiakna bangin amau pate sanggamte tawh amah in gamh a pia khawm hi.\nTua ahih ciangin Jordan galkhatah Gilead leh Bashan-te simloh Manasseh tungah tanh sawm kia hi.\nBang hang hiam cih leh Manasseh tanute in a tapate tawh gamh ngahkhawm uh hi. A omlai Manasseh mite tungah Gilead leitang kipia hi.\nManasseh-te gam in Asher panin Shekhem nisuahna lamah a om Mikmethath dong ban a, tua ciangin Entappuah mite leitaw lamah a gamgi pai hi.\nTappuah leitang pen Manasseh-a ahi hi. Ahih hangin Manasseh gamgi-a om Tappuah khuapi pen Efraim tapate-a ahi hi.\nTua ciangin Kanah lui-ah a gamgi paisuk hi. Manasseh khuapite lak panin lui leitaw lama om hih lai-a khuapite pen Efraim-a ahi hi. Tua ciangin lui leilu lampangah Manasseh gamgi paisuakin tuipi-ah tawp hi.\nTua gam leitaw lamteng Efraim-a hi-in, a leilu lamteng Manasseh-a hi a, tuipi pen a gamgi hi a, leilu lamah Asher banin nisuahna lamah Issakhar a ban hi.\nIssakhar leh Asher gam sungah zong Manasseh in gam ngah a, tuate pen Bethshean leh a khuaneute, Ibleam leh a khuaneute, Dor-a tengte leh a khuaneute, Endor-a tengte leh a khuaneute, Taanak-a tengte leh a khuaneute, leh Megiddo-a tengte leh a khuaneute hi a, a thumna pen Nafath ahi hi.\nAhi zongin Manasseh tapate in hih khuapite luah zolo uh ahih manin tua gamah Kanaan mite teng teitei uh hi.\nAhih hangin Israel mite tampi pha-in a hat uh ciangin amaute in Kanaan mite nasemin koih uh a, hawlkhiamang khinlo uh hi.\nTua ciangin Josef minam in Joshua kiangah thu genin, "Topa in kote thu hong pia khin a, kote mi tampi hi napi-in bang hangin ngah khat leh tanh khat bek gamh-in hong pia na hi hiam?" a ci uh hi.\nTua ciangin Joshua in amaute kiangah, "Note mi tampi pha a, Efraim mualtung gam pen note-a dingin neulua ahih ciangin Perez leh Refaim gam tulakah pai un la, nomau-a dingin gam sattawm un," a ci hi.\nJosef minam in, "Kote-a dingin mualtung gam kicing zolo hi. Ahi zongin zang gama teng Kanaan mite khempeuh, Bethshean leh a khuaneute, Jezreel Kuam sunga om mite pen sik leeng neite hi zel uh hi," a ci uh hi.\nTua ciangin Joshua in Josef suan Efraim leh Manasseh mite tungah, "Note mi tampi pha-in vanglian na hih manun tanh khat kia na nei kei ding uh hi.\nMualtung gam pen note-a hi ding a, tulak ahih hangin note in hah siangin a gamgi mong dong na luah ding uh hi. Bang hang hiam cih leh amaute in sik leeng nei-in, amaute a thahat hangin Kanaan mite na hawlkhiazo ding uh hi," a ci hi.


url: =About Us :: ZOMI DAILY\nKhangthak Zomi Nungak, Tangval te’n ih Zolai leh Zopau akepcingtheih nading in Zolai tawh nisim in thuthak suaksakding\nTo promote Zomi & Zolai to the world\nZomi Daily pen Zomi sungah nisim thuthak tuamtuam kizak tuahtheih nadingin News Portal kiciankhat ahihtheih nading kilunggulh mahmah hi. Tuaban ah Zolai tawh akigelh, Zomi te phattuamna hong piatheiding thului Articles tuamtuam zong kikaikhawm in kikoih hi. Zomi Daily in Zomi sungah sim leh mal, khua leh tui, beh leh phung, pau leh ham awkaih deidan aneihloh banah Biakna (Religion) leh Gamvai (Politics) te ahzong guptuam, paihtuam kineilo hi. Tuaban ah Zomi te biakna, upna Denomination tuamtuam ahi RC, Tuiphum, AG, SDA, EBC, Laipian, etc… cihte laigelh sungpan Zomi te ading phattuamna aomnakleh kisuaksak hi. Gamvai Politics thuzong ahunzui leh thuthang ombangbang in kisuaksak theizel a, ahihhang Politics lamah koimah kipawlna tawh kisawhkhalo hi.\nZolai ngiattawh thului leh thuthak tuamtuamte Zomi Daily ah ahunhun in koihzawh nading kihanciam mahmah hi. Manglai pan inzong Zolai ah lettheih bangbang kiletkhia a, siamman leh telman hilozaw in ukna leh veina banah Zomi sungah kisapna aomman in aki semkhia hizaw a, khialhna leh kicinlohna tampitak omding hi. Mundang Website tuamtuam paninzong akilasawn tampi omkhading a, Direct in akilasawn peuhmah aneite leh laigelhte zahtakna tawh “Source:” ci-in atawpna ah kigelh hamtang dinghi. Akigelh khalo aomlehzong hehpihna tawh ongzasak kik un. Hihpen Zomi sungah Copyright Infringement tawh buaina aom liannailoh hangin Media lam khatlekhat zahtak kipiakna, Credit kipiakna hi a, Source gelhdetding Zomi Daily in thupi kisa mahmah hi.\nZomi Daily ah suahsakding in Articles, News theihhuai tuamtuam hongpuak honggelhsak khempeuh tungahzong lungdamna lianpi kong pulak uhhi. Zomi Daily ii sepleh bawlna tawh kisai kisapna, hawmthawhna, kuppihnop cihte aomleh zomidaily@gmail.com ah nong kuppih nadingun kongzawn uhhi.\nPage updated on 27 March 2017\n4 October 2014 at 4:27 pm


url: =Christian Hymn te’ tangthu: Hong Hon Topa Zeisu’ Tal-ah :: ZOMI DAILY\nposted on 18 October 2016 at 3:00 am Lomkholna: Article, Biakna, Hymn, Zamkhatkham\n(Solomon’ La 5:10-16)\nEvangelical hymn lakah tuampian simsim-a a ngaih mahmah hih la bel Solomon’ La 5:10-16 sung kibulphuh-a kiphuak ahi hi. I Topa mahmah phatna ahi zongin, eite’ adinga hong zawhsaksa A nasepte hanga Amah phatna ahi zongin a kiphuahna hih la pen a tungin taang 9 pha hi. “The Chief Among Ten Thousand” ahi kei leh “The Excellencies of Christ” kici hi.\nSamuel Stennett pen England gam Exeter ah 1727 kumin suak hi. A pa Dr. Joseph Stennett pen London Khuapi a Little Wild Street Church-a Baptist pastor minthang mahmah khat ahi hi. 1748 kumin Samuel in a pa’ nasepna ah huhsia sema, kum 10 khit ciangin a pa’ mun luahto in kum 37 sung tua lai-ah semsuak hi. Ama’ hun lai-a thugensiam evangelical makai khat-in kiciamteh hi. Tua hun lai-a gam-ukna lama sem ulian tampite’ muanin om a, Kumpi George III nangawn in thupisa mahmah hi, kici hi. 1763 kumin University of Aberdeen in a nasepna tampite pahtawina-in Doctor of Divinity Degree pia hi. August 24, 1795 ni-in London ah si hi. Pawlpi khat bekbekah citak takin kum 37 sung pastor sem hi.\nTheology thulu tuamtuam tampi tawh lai tampi gelh-a, la dawng 39 phuak hi. Tua late a tamzaw 1787 kuma kikhen Rippon’ kaihkhop Baptist collection khat ahi A Selection of Hymns from the Best of Authors kici labu sungah kimu thei hi. Stennett’ phuah late lakah hih la mah minthangpen hi. “Zawdan Gun Gei-Ah” On Jordan’s Stormy Banks) a cih la zong ama’ phuah mah ahi hi.\nHih la a minthanna pen a lamalte a hoih mahmah banah tua lamalte tawh kituak ding la-aw a kiphuah man ahi hi. American church musician minthang Thomas Hastings in 1837 kumin hih la-aw na phuak hi. Amah October 15, 1784 ni-in America gam Washington, Connecticut ah suak hi. Music taktak a sinna tam lo-in a mit mahmah a hat loh den hangin a khan sungin church music bu 50 sanga tawmzaw lo gelh a, la-aw dawng 1000 leh lamal dawng 600 phuak hi. Mi tuamtuamte’ phuahsa la bu 50 bang kaikhawm lai hi. 1858 kumin the University of the City of New York in ama’ nasepna thupite pahtawina-in Doctor of Music Degree pia hi. American church music a khangtosak taktak Thomas Hastings leh Lowell Mason hi, ci-in ciaptehna ngah hi. Ama’ la-aw phuahte lakah hih “Hong Hon Topa Zeisu’ Tal-Ah” (Majestic Sweetness Sits Esnthroned) banah, “Kei’ Ading Ta Khang Suangpi” (Rock of Ages), “A Dahte Hong Pai un” (Come, Ye Disconsolate), “From Every Storm Wind That Blows” cih late kihel hi.\nPrevious: America te President kiteelna ~ Dr. Do Suan Mung\nNext: Malaysia, Penang ah naupang kum 3 aphapan khat Escalator tungpan kia ~ ZD


url: =Malaysia, Johor Baru ah naungek bawngnawivui atuh honkhat kiman :: ZOMI DAILY\nposted on 10 December 2017 at 4:03 pm Lomkholna: Malaysia, News, Sawltak, World\nMalaysia, Johor Baru City sungteng ah abeisa Thursday (Dec 7) ni in kumpi thunei te’n vanzuakna sai pawlkhat thakhatthu in thusitna “Raid” neikawikawi uh a, naungek bawngnawivui “infant formula” atuh akibawl Box 210 tak mankhia uh cih Bernama pan kiza hi.\nKumpi thunei ahi “Ministry of Domestic Trade, Cooperatives and Consumerism (KPDNKK)” kici te’n Johor Baru City sung mun 5 takah Raid abawl kawikawi uh ahihi.\nHihvai tawh kisai in Johor KPDNKK director Khairul Anwar Bachok in agenkhiatna ah Premises mun 5 ah Raid kibawl kawikawi cihi. Zatui zuakna Drug Stores leh Convenience Stores tuamtuam ah thusitna neikawikawi uh a, tuapan in amuhkhiat uh ahihi.\nAbeisa August kha akipan naungek bawngnawivui abawlkhia Producer Company te’n kumpi thunei te tungah Complaints bawl uh a, atuh hongki bawlsak pawlkhat om cih aki zaksakna tungtawn in aki kankhia ahihi.\nTuabang in bawngnawivui atuh akibawlte adawnkha naungek tepen luatcihtak in lualua uh cimawk hi. Tuabang in naungek alua atam ciangin infant formula abawlkhia Company te’n lunghimawh in akankhiat uhciangin atuh akibawl om a, tua infant formula atuh adawnkha naungek tepen alua cih kitheikhia hi.\nKumpi thuneite’n Premises mun 3 ah amatkhiat bekbekzong naungek bawngnawivui akigawm in RM42,000 bang manneiding cihi. Tua infant formula atuh tepen asit taktakte tawh ki koihkhawm in akizuak cimawk hi. Amanzah zong asitte mahtawh kibangsak in kizuakkhawm cihi.\nTua azuakte lakah kum 50 aphakhin Business Operator khat akidot ciangin hih infant formula tepen atuh ahihlam bangmah katheihkha keihi cisawnsawn hi.\nTua bawngnawivui aleikhiatna Invoice te akisit ciangin, tua Invoice tungah akigelh Company minleh Address tepen aomlopi hisawnsawn a, kumpi thunei te’n akankhiat dingpen hamsasak semsem hi.\nTua ahih manin hih bawngnawivui te koipan hongki pankhiahiam cih theihciantheih nadingin Johor Baru bekthamlo, adang State tuamtuamte ahzong kumpi thunei tetawh kikanhuan ngeingaiding hi ci’n director Khairul Anwar Bachok in genkhia hi.\nTua atuh akibawl Infant Formula leh Original taktakte pen Chemistry Department te kiangah kipuakkhawm in, bang kilamdanna ompipen hiam cih kancianding in thukipia cihi.\nRaid panin akimankhia bawngnawivui tepen “Section 8 (2) (b) of the Trade Descriptions Act 2011” thukhun tawh kimanphot hi.\nHihbangin abawlkhiate akitheihkhiat leh amawhcilna First Offender ahihleh liausum RM10,000 leh thong kum 3 ciangbang ki kiasakthei cihi. Anihveina Second Offender ahihleh liausum RM20,000 leh thong kum 5 ciangbang ki kiasakthei cih kiza hi.\nMigilo sumduhhop huaiham lungsimpoi ngialte’n naungekte nangawn hehpihna neizo nawnlo in, naungekte dawnngiat dingin akibawl Infant Formula te nangawn atuh bawlngam tamawk uhhi.\nAtung a Photo pen Johor Ministry of Domestic Trade, Cooperatives and Consumerism (KPDNKK) director Khairul Anwar Bachok (centre) leh alawmte’n tuni Sunday (Dec 10) ni in Kulai ah atuh akimankhia Enfalac A+ Infant Formula te alahkhiat laitak uh ahihi. Malaysia gamsung aom naungeknei nulepa te’n hih Enfalac A+ kici naungek leh naupang bawngnawivui te zatloh photding hoihzaw khading hi. (Kozong nungdiak in hih Enfalac A+ bawngnawivui hangin azanzan in zato kitunlawh dikdekkhin hi 🙁 Sawltak #zomidaily\nPrevious: Telsiam ding thupi ~ Tedim Municipal\nNext: UN Khawmpite akah dingin Tangmi Sapna


url: =MALAYSIA GAM leh ZOMI TE - Laibu Saal\nHome > Thuluui/Articles > MALAYSIA GAM leh ZOMI TE\nMALAYSIA GAM leh ZOMI TE\nMalaysia gam in mikang te’ khutsungpan’ August 31, 1959 kum in gam suahtaakna a ngahhun akipat kumpi makaite’ veina, gam itna leh thumuhna tungtawn in gam leh mipih te a ding asepna hang un tuhun teh hih Malaysia gampen Asia gamsung ah gam khangto peh khat in ki ciamteh hi.\nMalaysia gammi ci a minam akithei zawdeuh khenpi thum om in; Malay minam, Sen minam [Chinise], leh Indian ci-in ki theizawdeuh hi. A gam in taangpi a kizangkampau pen Bahasa kici a,zumkong,mangkong pai naah hih Bahasa theilo in thu leh la vaan haksamahmah hi. Tualo pen mikangpau i theihnaakleh tawmkhat omdan nuamzawdeuh cih ding hi.\nMalaysia gam a minampi thum akicite pen Indonisia gam, Sen gam, Taiwan gam, leh India gam pan’ tuma kumtampi lai a, Malaysia gam alutte hiuh a, amau zong hunkhat lai peemtate mah na hiuh hi. Hih minampi thum te a hilo mipi inzong aphawkkhak loh leh a mau mahmah zong milak ah ki tamhel khollo in gamsung khamtunggam khawngmah ah teen leh khuasak nuamsa apupa ngeina mah azuilai minam khat omlai-in tua minamte pen Orang asli kici hi. hih minam tepen Malaysia gam leitang neite hi a, Malaysia kumpi in zong adopmahmah leh a vaan mahmah minamte ahi uh hi.\nMalaysia gampen leitung ah sathau (Palm Oil), Buangnaai (Rubber), leh Siik namkhat (Tin) tampi apiangpen gamkhat in ki teel a, 1980 pan 1990 kikaal sung Malaysia pen South East Asia gamteng lakpan a khangto pen in kiciamteh hi.\nMalaysia gampen khenpi nih in kithei a, Nisuahna lam Malaysia (East Malaysia), leh Nitumna lam Malaysia (West Malaysia) ci-in kiciamteh hi. Nisuahna lam Malaysia te pen Sabah, Sarawak kici a, nitumna lam a hihleh Pennisular Malaysia kici hi.\nGam khantohna dungzui in gam tuamtuam pan’ minam tuamtuam te’n khualzin na leh sumzon na in kizuan ngeingai a hih man in minam kimna, ngeina kimna omna gamkhat ahihi. Gamkhantohna tawh kizui mah in siatna, khamtheih-guihtheih mahzong tampitakmah naom in migilo, guta cihte zong a diilpi mah in naom hi. Sabah-Sarawak gamkhen lam ah ei Zomi ki ommello in, nasem silbawl a, a tampen i omna gamkhen a hih leh Pennisular Malaysia kici-in tua gamkhen ah ki omkim zaw hi.\nMALAYSIA GAM AH I LUTZIA LEH NUNTAAK KHUASAKZIA\nZomi te a tamzaw i tenna Kawlgam/Zogam pan hi-in gamkumpi makaihzia, kiukzia hoihlohna hang leh gentheih, haksatna tuamtuam te hangin Zomi tampi-in sanggam u leh nau, it leh ngaih leh pianna Nu leh Pa nusia in, leitungbup phial ah i kitheh thaang a, tua lakpa’n hih Malaysia gam ah zong Zomi te a tampen dingin ki ummawh hi. Zogam pan gamdang tuntheih na ding lampi tuamtuam kizangin kipaiciat a, adiakdiak in hih Malaysia i luutzia pen kibanglo in lampi tuamtuam zang in kipai ciat hi.\nMALAYSIA I LUUTZIA\nMalaysia gam ah Zomite i luutzia pen pawlkhat leh pawlkhat kibanglo in, a taangpi in paizia namthum tawh Malaysia gam kiluut hi. Permit tawh a luut om in, Visit leh Leilam tawnin a luut cihbang in kiluut ngeingai hi.\nPawlkhatte work permit tawh paiuh hi. Hih work permit tawh apai te pen, Malaysia gam a luutphet in a pu dingte’n vanleengtual ah dawnuh a, nasep nading munah puaksuakpah uh hi. Gam khempeuh pan’ hih permit tawh a paite khempeuh zong a permit ngahdan kibangkimlo laihi. Pawlkhatte ansai (Restaurant), pawlkhatte innlamna (Construction), pawlkhatte Company cihbang in kikhen leuleu a, khat leh khat permit ngahdan kibangkimlo uh hi.\nPermit tawh a luutkhempeuh peh utbang leh deihbang in vaaktheulo uh hi. Apu (Boss)te’n laibu (passport) kepsak uh a, a nasepna mun ah ki bilh/kulh cip uh hi. Tua kawmkal ah nasepna lamet banglo, sum leh paai thalawhna lamet banglo, pu (boss) te thumaanlo cihbang haksatna tuamtuam tawh nasepna leh laibu(passport) nusia in ataikhia kitam mahmah hi. Hih a taikhia khempeuh pen beem hikhin a hihman in Malaysia gam thunei kumpi te’n a ut hunhun in a muhmuh na ah hong manthei uh hi.\nPawlkhat te pen visit tawh paiuh a, hi visit tawh apai te zong khenkhat Malaysia direct in apai omin khenkhat te Singapore lam pa’n alut oma, khenkhat te pen Thai pan a luut omhi. Pawlkhat te leuleu pen Korea pa’n hong luutkik zaw uhhi. Malaysia direct a alut te’n thakhat(one mounth) visa ngah uh a, tha khat abei teh tha khat mah visa sotto thei uh hi. Tualo gamdang tawn a hongluut ta ahih leh visa ni 15 cih bangciang bek ngah uha, visa abei teh ki sotto theinawnlo in visa beima Kawlgam aciahkik lote pen beem in omuh hi. Beem i cihciangin khutnguak (khut sung ah Malaysia gamsung omtheihna phalna bangmah neilo)cihna hi. Tua ahih man in Malaysia gam thunei ulian te in a uthunhun in hong man thei uh hi.\nPawlkhat te leuleu pen leilam tawn in Malaysia hongluut uhhi. Hih leilam tawn a Malaysia hongluut te ahih leh lungkham a Malaysia hong luut cihding hi. A pai na uh lamkal ah thusia lasia haksatna tuakthei uh a, gamgi dung khawng ah utlohpen in mat leh hen tuakthei uh hi. Kawlgam pa’n a din khiat akipan Malaysia atun uh pen hun leh ni zong kibanglo leh puaisa (agent) zong kibanglo ahih manin khenkhat te ni 5 sung in tungthei uh a, khenkhat te leuleu pen ni 10 pa’n 15 sung bang sawtthei uh hi. Tua kawmkal ah khenkhat te mat leh hen tuakin, khenkhat te Malaysia tung loin a mangthangzong omthei uh hi. Hih leilam pa’n a paite zong pau leh haam theilo a hihman in koi mah vaakngam pakpak lo uh a, mat leh hen tuakkhaak ding kidopna in lungkhamna tawh kidim uh hi.\nMalaysia gam ah Zomi te mimalsim in numei naupang avekpi 15000 val bang kipha ta hi. Kawlgam muntuamtuam pan hongpai bek hiloin Zomi te Malaysia gampiang/suak bekbek zong a 100 a sim kiom ta hi. Hih 15000 bang apha Zomi pen Malaysia gamsung sep leh bawl, nuntaakzia kibangkimlo a, omna omdan zong kibang kimlo hi. A tamzaw ih taihkhan kisaap in Khuapi sung ah kiteengkimzaw hi. Pawlkhat te pen nasepna mun zuileh apu (boss) te’ gelna zui in omna khawlna ngah uh ahih man in apu te’ gelnana ah khuasa uh hi.\nNasepna ah naseppih lawm leh gual te’ bawlsiat athuak khazong kiom a, Boss te’ bawlsiat athuak zong i om kawmkaal ah thaman ngahloin thaman piaknoploh man a, hawlkhiat athuak zong kitam simsim hi. Pawlkhat te leuleu pen gamsung muntuamtuam ah buuk lamin ateengzong kiom hi. Hih gamsunga buuklam in a teengte pen kumpi thunei te’n buluh theizel uh ahih manin zan alup uhciang in zanthapaai duty tu ding kiseh cihbang in khuasa uh a, natl eh at zong tammahmah ahih amn in omdan nuntaak khuasak zia haksa mahmah in, NGO tuamyuam te’ huhna tawh a khuasa zong tampitak kiom hi. Khuasung zong phapakpak zolo uh hi. Hih taihkhan sapin aom tepen a tamzaw cithei zawdeuh te, muntuamtuam pan huhna anei te leh zi leh ta tawh aom te hizaw deuh uh hi.\nZomi pawlkhat leulau te’n khuapi sungah ansai khawng neizo uh a, pawlkhat te leuleu pen cimawh in omnading neilo in aomzong kiom veve hi. Malaysia kumpi’n a gamsung ah phalnatawh aomlo naupang hita leh a kuakua cih omlo in pilna sangkah phallo ahih man in, Innkuan tawh aom naupang anei te’n a tate uh minam kipawlna (community) gambeel (refugee) sangte ah lai/pilna sinsak uh hi. Naupang khenkhat te ahih leh lai/pilna sinna ding lemlo ahih man in innsung ah omcip uha, koi mah vakkhiathei khollo uh hi.\nZomi atamzaw beem vive ahih dungzui-in, omna ah suakta takin om theilo a,nasepzong munkhatbek ah nuamtak in semsuak theilo zong tampitak kiom in, pawlkhat te’n innlam sum athaak zawh mahbangin, pawlkhat te leuleu amah leh amah zong ki khuapha zolo cihbang zong Zomi sung ah ki tam mahmah hi. Zomi pawlkhat te leuleu nasep neilo, tanau zi/pasal te huhna tawh bangmah semlo in gambel hihna dungzui-in a pum omcip zong kitam veve hi.\nMalaysia ah NGO te’ nasepna leh Christian te nasepna dungzui-in gambeel mitampi tak in noptuampih mahmah uh a, tua lak ah ei Zomi tampitak zong kihel hi. Hih beem vive lak pan in UNHCR te’n register apiak a tamzaw hibilbel ahih man in, omdan khawldan tawmkhat ki lungmuang zawdeuh, kisuakta zawdeuh cih ding hi bilbel hi. Khuasung khawng avak uh ciang in guta buluh khawngtawh kituakthei zel a, neisunsun teng laksak magzel uh hi. Pawlkhat te pen vuakthuak ngawp in zato kitun cihzahdong bang om thei hi. Malaysia gam ah Zomi te’n a tuaktheih zel pen guta buluh bek hilo in pute a kici gamnei/kem palik (police) te zong lauhpi khatmah a hihi.\nMat leh hen a tuakkha te thuakdan leh suahtaakdan zong kibanglo in pawlkhat te tha 6 kiim bang leh ciingsat angah a ommahbang in pawlkhatte thong tung selo in tha 3, pawlkhat te tha khat cihbang in thuakdan zong kibanglo hi. Pawlkhat te leuleu pen Palik te’n a matna munpa’n sumtawh kitan sak uh hi. Ki tatdanzong kibang kimlo in pawlkhatte pen RM40, RM50, RM500, RM1000 tawh athu, ahun leh amun dungzui in sum leh paai tawh kitanh thei uh hi.\nThongkia khenkhat te pen ngamngi kipuak in, ngamngi pan sum 2000 val khawngtawh kitanh kik a Malaysia luutkik a ommah bang in pawlkhat leuleu pen UNHCR in a lakkhiat zong pawlkhat om uhhi. Hih ngamngi kipuak te dinmunpen a cikzet huai mahmah thu tampi om hi. Malaysia kumpi thunei te’n Thai ngamngi apuak uh ciang in puaisa (agent) te khutsung ah atamzaw tung uh a, innlam hitaleh Malaysia gamsung tanau meltheih lawm leh gual te’n sumtawh atat/alei zawh pahkei leh puaisa(agent) ten vuak cihtakin vuathei uh a, mundang, midang kiang ah sal dingin hong zuakthei uh ahihman in mat leh hen tuahkhak ding laupi pen in kinei hi. Hih bang in gentheih haksat, mat leh hen thuak Zomi sungah lungsim kiukzolo in lungkia gawp uh a, a hai lawh Zomi tampi kiomta hi.\nZomi te’n Malaysia gam ah i tunzia kibanglo, nuntaak khuasak danzong khat leh khat kibanglo himah taseleh lauhuai haksa nuntaak haksa kisamahmah a, pawlkhat te’n nuntaakna a beilawh uh hangin Kawlgam/Zogam nusia in Malaysia atung khempeuh atamzaw in UNHCR te a lunggulhna hang in kitung a, UNHCR te’ hungelna leh panpihna dungzui-in a tamzaw kikhuasa ahihman in, haksa in lau huaina tammah taseleh Kawlgam a nuntak sang in nuamsazaw uhhi.\nMalaysia ah UNHCR te’n register apiak/angah mikhat pen kum nih sungin UNHCR te’ vaihawm siamna tawh gamthumna kitungthei ahih man in Zomi atamzaw in Malaysia gam ah i tuak leh i thuak thute ki theihlohbawl/kimanggilhbawl zah dongin a omuh hizaw a, hih Malaysia pa’n gamnuamzaw tuntheihnading in hanciamna hizaw ahihman in Malaysia gam aomsung un thuhaksapi tampi tak a kiphuutkhak hang’ Malaysia pa’n atunnading gamte mitsuan in/nhak in neiuh ahihman in sum leh paai nasep silbawl te leh thudangdang te ah haksatna tampi aom hangin, Malaysia ah tawmvei aom honsungteng pen atamzaw in Malaysia a ompen nuamsazaw uh hi.\nSource ; http://phunom.wordpress.com/2010/08/13/malaysia-gam-leh-zomi-te/\nItem Reviewed: MALAYSIA GAM leh ZOMI TE Description: Rating: 5 Reviewed By: Cinpu Zomi


url: =Lungdambawl le Gupna bukim. Agelh ~ Rev. San Cung Nung - Laibu Saal\nHome > Thuluui/Articles > Lungdambawl le Gupna bukim. Agelh ~ Rev. San Cung Nung\nLungdambawl le Gupna bukim. Agelh ~ Rev. San Cung Nung\nLungdambawl le Gupna bukim.\nAgelh ~ Rev. San Cung Nung\nThu um mi paw/khatte'n Lai Siangtho sungah Lungdambawl (Christmas) cih kammal om lo ahih manin bawl ding hi lo hi, a baw/te zong khial hi, ci uh hi. Ahi zongin i hih khempeuh Lai Siangtho sungah a omkim hi tuan lo hi. Gentehna in, sehsuah piak ding pen a piak nop kei uh leh Thuciam lui thu hi, Thuciam thak sungah om lo hi ci uh hi. Bangbang hi taleh "Lungdambawl" a tangthu sut nawn loin leitung mite adingin phattuamna bang om hiam, cih tawmkhat kikum ding hi hang.\nAdam hangin mi khempeuh mawh khin a, Pasian maipha tawh kigamla hi (Rom.3:23; 5:12). Mawhna hangin mihingte Pasian tawh kikhen a, tawntung nuntakna kitaan khin zo hi. Lai Siangtho in "Mawhna' thaman in sihna hi" (Rom.6:23a) ci hi. Ahi zongin Jesu in leitung mite khempeuh gum dingin hong paisuk a, amah a um mite tungah gupna le tawntung nuntakna letsong hong pia hi (Rom.6:23b; Efe.2:8-9).Tuapen Lungdamna thu kici hi.\nJesu in, "Mizawngte kiangah Lung-damna thu zaksak dingin Pasian in kei sathau hong nilh zo hi" ci hi (Lk.4:18). Mi-zawng a cih ciangin ci le sa zawnna le kha-lam zawnna gen hi. Jesu hong suah ciangin vantung mite in mizawng tuucingte tungah a masapenin na tangko uh hi (Luk.2:10). Jesu leitung a nuntak lai-in ama i nungzuite le thu-urn mite pen mihau le mipilte hi lo hi, mizawng daipam micimawhte le mawh-neite ahi hi. Jesu in "Mizawng note in thupha na ngah ding uh hi. Banghang cih leh Pasian gam in (Lk.6:20) ci hi. Khalamah a zawngkhalte, khalam mittawte gum dingin Jesu hong pai ahi hi. Khalam tawntung nuntakna ngah ding pen nadangte sangin thupipen hi. Jesu in sihna a uk dawimangpa ukna sung panin ahi zongin, tawntung sihna a kihta mite suahtakna a ngah theih nading ahi zongin naupang bangin si le sa tawh hong piang a, singlamteh tungah sihna thuak hi (Hb.2:14-15)ci hi. Tua ahih manin kha gupna le tawntung nuntakna pen Jesu upna hangin kingah thei to hi. Halleujah!\nZakkhias siahdongte ukpa pen hau mahmah napi'n a lungsim suakta lo ahih manin Jesu tawh kimu dingin hanciam hi. A kimuh uh ciangin Zakkhias in a lungsim sung a om khempeuh Jesu khephungah sungkhia zihziah hi.\nSuahtakna ngah bek tham loin Jesu in, "Hih pa in Abraham' tapa ahih manin to ni-in hih inn sungah gupna tung hi" ci hi (Lk.19:9). Biakna makai hihna tawh a kihencip a lunggim khia mahmah Nikodemas zong a suahtak theih nadingin zan laitakin Jesu kiangah pai hi. Jesu in tuapa nihvei suakkik dingin a gen ciangin a lungkham semsem hi. Jesu in mihing Tapa urn in, tawntung nuntakna na ngah ding hi. A um lo mite in to-in thukhenna a thuak zo uh hi, ci hi (Jn.3:1-18). Na lungsim suahtakna le gupna na ngah theih nading Jesu urn in. Na suakta taktak ding hi. Khris in hong suaktasak hi (Ga1.5:1). Hallelujah!\nTua ahih manin gupna sungah khalam le lungsimlam gupna bek tham loin pumpi cidamna zong kihel hi. Damlo mite' Jesu kiang a tun uh ciangin Jesu in damsak hi. Jesu singlamteh tungah liamna a thuakna pen pumpi natna pan dam nading ahi hi (Isa.53:5; 1Pit.2:24). Late sungah "Ka mawhna khempeuh hong maisak a, ka natna khempeuh hong damsak hi" ci hi (Lt.103:4). Hih munch mawhmaisakna le cidamna genthuah hi. Jesu Khris sisan luanna hangin mawhmaisakna kingah a, a liamna hangin natnate panin damna kingah hi. Tua bek tham loin hamsiatna le zawngkhalna pan hong honkhia hi (Ga1.3: 13; 2Kor8:9).\nLungdambawl pen Pasian in leitung ah a Tapa Jesu hong piakna hangin a piang ahi hi. Pasian in khuamial gamsung pan hong honkhia a, (K0/.1:13)a Tapa Jesu a urn mite gupkhiatna le tawntung nuntakna a khawnkhongin hong pia hi (Jn.3: 16; Rom.6:23b; Efe.2:8-9;). Jesu hong suah tak ciangin vantung mite in "Nakpi nuamna thu kong zasak ding hi. Tuni-in David khua ah Topa Khris ahi hong Gumpa in note adingin a suak zo hi" ci hi (Lk.2:10- 11). Pasian in leitung gammial sungah khuavak tangsak dingin Gumpa Jesu hong sawl hi.\nTua ahih manin gammial nasem a masapen in Pasian hi a, gammial nasepna zong Pasian ahi hi. Khuamial gam sungah dawimangpa hencipna a thuakte adingin Jesu Khris pen 'nuntakna khuavak" ahi hi (Jn.8:12). Jesu in, "Keimah in leitung khuavak ka hi hi" a ci hi (Jn.8:12; 1:4). A urn mite khuamial sungah om nawn loin khuavak sungah a nungta uh hi. Tua ahih Lungdamnathu hangin America gam panin Adoniram Judson in gammial ahi Kawlgam ah hong pai-in a nuntakna hong pia hi. Zomite adingin Arthur Carson in Hakha dong paito vingvengin Lungdamnathu genin a nuntakna pia hi. J.H. Cope topa in Tedim gam ah Lungdamnathu hong puak bek tham loin Zolai zong hong bawlsak lai hi. Sangmang Carson le Cope topa in gammial nasepna ah a nuntaknate pia in Hakha ah a luang kiphum hi. Banghang cih leh "Itna" hang bek ahi hi.\nAnnek tuidawn adingin sum bangzah bei ngam cih sangin khuamial gam sungah a kihencip mihing bangzah tungah gupna bucing, Lungdamnathu tangko thei a, mi bangzah in Jesu Honpa le Topa in sang thei hiam cih thupizaw hi.Nisuahna gam lam panin mipilte in Jesu suahna mun thei loin kumpi Herod a dot uh teh kumpipa in siampite le lai-theite dong hi. Tuate in Jesu pen Judah gam Bethlehem khua ah suak ding, ci-in kamsangte genkholhna gen uh hi (Mt.2:6). Siampi le laitheite in Jesu suah na ding mun thei mahmah napi'n Jesu urn lo uh hi. Jesu sing- lamteh tungah a sih dongnialzen uh hi. Bangzahtakin hehpihhuai hiam? A thu telluat sangin A mi up ding thupizaw hi. Jesu sungah GUPNA BUKIM om hi. Neih ding sawm inla a thei lo mite tungah va gen in. Tua in Lungdambawl taktak hi ding hi.\nItem Reviewed: Lungdambawl le Gupna bukim. Agelh ~ Rev. San Cung Nung Description: Rating: 5 Reviewed By: cinpuzomi


url: =Singapore ah Zomi khat hongki thahsak: Piang Ngaih Don :: ZOMI DAILY\nposted on 28 July 2016 at 7:57 pm Lomkholna: Dahpihna, News, Sawltak, Singapore, Zomi\nSingapore gamsung ah Zomi numeikhat hongki thahsak nahihtuak mawk hi. Tuni dendiak mahmah in Straits Times ah kamupak a, Kawlgammi “Myanmar domestic worker” kici ahih manin kasim suksukleh aminpen Piang Ngaih Don na kici vevamawk ahih manin hih ka Zomi pihkhat hi ngelngel veh e ci’n kamit hong golvat lianghi.\nStraits Times te gelhna ah amin Ms Piang Ngaih Don hi a, akum 24 bek aphapan hihtuak hi. Singapore gamsung ah innnasem “domestic worker” dingin apai hi a, anasepna innteek te’n na suallum uh hihtuak hi.\nHongna thahlupsak innteek te pen Indian minam te hihtuak a, nuta khatin hongna thahlupsak uh ahihi. Hong thahsak te nuta pen anu Prema S. Naraynasamy kici a, kum 58 phakhin hi. A tanuzaw pen amin Gaiyathiri Murugayan kici a, kum 36 phakhin hi.\nHih te nuta zong Singapore kumpi thunei te’n mankhin a, tuni July 28 nizong thukhenzum kitunkhin cihi. Ih sanggamnu Ms Piang Ngaih Don pen hihte nuta in kathakmah uhhi ci’n tuni thukhenzum ah genkhia uh cihi. Hong thahlupsak ni pen July 25 leh July 26 kikal ci a, Bishan vengsung aom amau inndawl 9 na ah hong suamlupsak uh ahihi.\nHih hong suamlupsak te nuta pen zanni July 27 ni in Police te’n amat uh hi a, tuni thusit zong omkhin hihtuak hi.\nAugust 04 ni ciangin thukhenzum ah khatvei thusit thuakkikding uh a, a gamtatna tungtawn un sihdaan zong ki piatheiding cih kiza hi. Hite nuta pen bangmah launamel zong neilo in, om hit hiat lel uh cisawnsawn hi.\nTuni Police te Statement bawlna ah nung Tuesday ni 11:03am hunin Block 145, Bishan Street 11 ah buaina om cih kizasak a, Police te atun ciangin sanggamnu pen tangzo nawnlo, naknawnlo in aphualmah ah sipah cimawk hi.\nThuthang kizakna pan hiciangbek hiphot a, anu apa kuakhua, koi ah om cihte kitheilo, ki gelhlo ahih manin, hih sanggamnu vaitawh kisai atheite in ki zasaksawn hi. ZD Sawltak #zomidaily\nPrevious: Khangthak Siamsin ~ ST Mangno\nNext: Nanu honkhia zawding maw, na zi le ta honkhia zawding?\n29 July 2016 at 7:03 am\nLimtak nong simciansak manin lungdam ei.\nStarits Times maw Straits Times?


url: =Global Buanli Family: Tulaai Leitung Thuthang tuamtuam updates September 4,2013\nTulaai Leitung Thuthang tuamtuam updates September 4,2013\nTulaai Leitung Thuthang tuamtuam updates September 4, 2013\nSyria Tualgaal vaai koiciang tungta\n• US taangmi Senators te in 9/3/13 ni in Syria gamtawh kisai kikupnawina White House ah nasiatak in nei uhhi. Avekpi un Syria gam gaalkaap thatawh doding in thukimna nei uha, Maaikaal sung ah kalsuanzia ding ani akha geelkhiading in thukimna nei uhhi. Ahizong in Hih gaaldona peen ni 60 sung ciangtan hiding a President Obama in Congress te I thuphapiakna deih ingci ahihman in Congress thukimna la masa ding hi. Gaal dozia ding peen atamzaw thukimna ah Iraq gambang in dopaat mang in sawtpi vabuaipihding hilo in Syria gam kumpi langpang te zawhlohna munteng Vanlam pan nuaisak pak in Kumpi langpang te Zialbeh sakding cih thu ahihi.\n• Hih ni mah in Senators meeting sung ah Syria gam doleeng bangteng piangding cihthu te Secretary of State John Kerry, Defend Secretary Chuck Hagel leh Gaalkaap maangpi Gen Martin Dempsey te kihel uha, avek un tetti panna , thudotna Senators te in nei uhhi.\n• Pressident Obama in Congress makaaipi te 9/3/13 zinsang lam in kimuhpih a ciangtanna tawh Syria gam idoloh phamawh hi ci in hantawn hi. Suun lam ah Senators tetawh kimu in 9/3/13 zanlam in Russia gam ah kibawlding G20 khawmpi kahding in Sweden gamlam zuan in leengkhia a zing an zong nemanlo hi. Obama in Syria gam doding tha acialna pan White House pan gualzawhna angah suak a tun Congress Gualzawhna angahding bek kisam laai ahihi.\n• Syria gam tualgaal tawh kisai in mitampi asihnathu President Obama leh Japan Prime Minister Shinjo Abe te phone tawh 9/3/13 ni in kikum uh a , apatauhna thu uh apulaaktuak kawm un khut khat tawi khekhat khai bang a kalsuanding in kithukim uhhi. Tuaban ah hih Syria gam dona ding in 9/4/13 niciangciang, US mipi 10 lak ah 6 in thukimna neita uhhi.\n• French President President Francois Hollande in President Obama in Syria gam gaalkaap thatawh doding geelna aneihna te thukimpih a ahizong in hih Syria gam in Chemical gaalvanzang in kaute do cihthu te akitelciang dawnna kineipanding hi ci hi. Ahizong in Congress te thupha piakna mahtawh kagamtading hi ci in 9/3/13 ni in genkhia hi. Tuaban ah Europe gamkheempeuh in hihthu ah ommawkmawklo a gamtaangkhia ding in hansuah hi.\n• UK Prime Minister David Cameron in zong ama mimal in Syria gam gaalkaap thatawh doding a Presient Obama geelna thukimpih mahmah a ahizong in kaamsiatnatawh Congress te in na nialsan uh ahihman in dinkhawl hi.\n• Israeli Prime Minister Benjamin Netanyahu leuleu in President Obama in Syria gam gaalkaaptha zang a akhentatna hoihsa mahmah in alungdamna 9/4/13 ni in pulaakkhia hi. Tuaban ah Defense Minister Moshe Ya'alon kian ah I Innpi US te hungaih kawm in Khai! Tangvaal itemtawng itemta te guangguang ta sin vua ci hi.\n• UN Security Council member teng in 9/3/13 ni in thukin thukikupna khat nei uh a, Tua mun ah UN General Secretary Ban Ki Moon in UN Chemical gaalvan kantelte kantelna tu kaaptawp ah kitelding a tuakhitciang UN security Council thukhun ombang in ikalsuanding ci in member te hanthawn hi. Tuaban ah US te kilaaisan zong thupoizaw suakkha theiding paizia maantakkei lawpbaihlua uh ci in pulaak beh hi.\n• Syria gam tualgaal hang in Inn le lo neilo cihmawh mi 2.25 million phata a, gampua ah taai in UN micimawh huh UNHCR te kiang ah min apia mi 2million cingta hi ci in UNHCR te in 9/3/13 ni in taangkokhia uhhi. Gampua ataai mici mawhte peen adiak in Lebanon, Iraq gam leh Turkey gamte ah bukna zong uhhi.\n• Russia President Vladimir Putin in UN phalna omlo in US te amawkgamtat peuhmah uhleh bel ci in 9/4/13 ni in “Warn” vau hi. Ahizong in US ten UN phalna omlopi a Syria amawkdo leh Russia in bangcihding cihthu pen genleeng genbaih luading kahihman kagen naaikeiding hi ci hi. Aman agenzeelna ah Syria gam in Chemical gaalhiam zang in gaal adotakpi ahihleh dik kasa tuankei a ahizong UN khensat bangbang in kalsuanding paizai man ahihi ci hi. Tuma in Syria gamte S-300 thaupi daalna namte tawh kahuh uh a ahizong hibang in Chemical gaalhiam zang cihthu ong omciang ka dinkhawl phot uhhi ci hi.\n• Israel leh US te leuleu mi buaikawm kaal ah thutuampi khat in onglehtat vaanglak uh a, Si tuipi dungto ah thaupi lawn in gamnih gaaldo kisinna thalaak na 9/4/13 ni pan kipan ziahziah uhhi.\nMy opinions (Ka ngaihsut nate)\nHih atung thu teng I etkaak bilabial khitciang, UN te peen Syria kumpi diklohna mugegu thei gegu in gaal deihlo ahihman in kihemhem ta tawh kibang kasa hi. Tuaban ah amawhna mu in UN security council in gaalkaap tha zangh in luutding hileh Russia,China in Veto zang in khaktanzeel lelding peen muhsa ahihi.\nTua ahihman in US te in UN thukimna laak kuulsalo laak leh laakloh kibangsa uh ahihman in Congress thukimna angah uhleh ongkaapding uha, Russia te onghehding uhhi. Russia ongkihel leh NATO in thukimna ombang in gaal onghuhloh phamaw khading hi. Russia leh Syria gaal onglel pian leh amau phuaihteng ahi China, N Korea leh Iran ongkithawi ding uhhi. Tuakhit ciang Israel in Iran nanuai pheiding a, Japan in China, S Korea in N Korea aciangciang ah ong kinuai ziahziah ding uhhi.\nTuakhit ciang NATO+Japan+SKorea+Israel Vs Russia+Syria+China+NKorea+Iran ongkimawl ziahziah ding uha, leitung gaal gim ongnau veuveu in vanman khang in kial ongtung ding a “The Third World War ” kici Gaalpi thumna ongpiang zophial ding hi.\nLaaimal kikhial kha aom leh ngaihdambawm ah maw ………………..\nPosted by Thang Khawm Pauzomi at 2:02 PM


url: =Nam leh Beh vai ka Pa’ hong genna ~ Siam Khaute :: ZOMI DAILY\nposted on 21 June 2016 at 7:49 am Lomkholna: Article, SiamKhaute\nNam leh Beh tawh kisai in Kapa tung pan ka theihdan pawlkhat hawm sawn nuam ing. Ka gelh ma-in ka pa tangthu tawm pulak masa nuam ing. Ka pa pen Kam Sawm Thang hi in, Cizam (Vaivet) khua ah 1933 in piang hi. Ahi zongin a Matpongten sungah 1936 kumin kikhum hi. Ka pate Unau nih bek pha a, amah a nau zaw ahi hi. Zogam tualgal hong hat tak ciangin Mizoram Kawlbem khua ah, tanaute belin na tai uh a, tua teng panin tan 3 ciang na kah hi. Tualgal aveng ciangin Kawlbem khua ah na ciah kik uh hi. Christian na suak lo hi leh tanglai Siampu a sem ding a, Christian asuah teh tua siampu tawh kisai teng na paimang hi. Ka pa hong genna ah siampu tawh kisai pen, unau sungah, siampu semding, Upen hi thei lo in, anau zawte in sem hamtang hi cih hong gen hi. Tua hih manin kei zong Christian suak lo na hi leng siampu sem ding hing a, Christian ka suahteh tua siampu tawh kisai vante ka pai ka haltum hi hong ci hi.\nTua banah ka pa pen sumbawl uk mahmah khat hi in, sum bawlin sim leh mal sak leh khang na zin kawikawi-in, pau le ham tampi na thei hi. Tua ahih manin Pilna lo tawh nasep sum zonpen haksa nasa mahmah ahih manin atate Pilna sin ding hong deihsak in muntuam2 ah sang kahin, ka ute kha kawikawi in, tua haksa salua ahih manin, kei kum 5 ka phakteh, Naute tan 8/10 omna zuatpih in buhcim tui bek tawh kavak zongin, tansawmkah thei ding cihna tawh 1985 kumin Cikha ah hong na pem/lal pih hi. Kamsiatna tawh Kalna(kidney) in 28, Jan 2004, 6pm in Hongciah santa hi. Hih tawh kisai tua ciang ci ni e.\nNam or Tribe\nKawlgam leh India tawh kigam gi ah teng ka hih manun India lam a om, Zomi te nuntakzia thei in, Kawlgam leh Mizoram lamte khuasak nuntak zia ka thei kim mahmah uh hi. Namvai tawh kisai pen ka pa tawh thu ka kikupsim in thei nuam ka hih manin ka dong zel hi.\nKa Pa Kiang ah Banghangin Kawlgamah Tedimmi, Tezangmi, Sihzangmi, Zote, Sangzangmi, Dim, Vangtehmi cihdanin Minam in kikhen hiam? India ah Paite, Simte, Vaiphei, Gangte, Hmarleh Zou cih kikhen leuleu si, Ei Khaute beh ci leng Bangmi Nam hiding saklam ate Vaiphei kici si, cih ka donga Hite sung a om Beh lah akibang tam mahmah a? ci in ka dong ngei hi. Kapa in bang cidan in hong dawng hiam cih leh hite pen Nam Min hi lo a, Mipil misiam hong khang tak ciangin Amau tenna khua thupi sak nuam, minthang sak nuamin, tua hangin hihdan minte hong khang hi a, asung a om beh pen kibang koikoi mah hi.\nHihte pen Nidang ciang na theih dingin ah, NAM min hilo in MUN leh MUAL min hi ci-in hong gen hi. Nidang lai in Khuakisat kawikawi in tua khausatte in Hausa semin tuakhua a tengte ukin na khuasa toto uh hi. Hih kikhenna te pen Khuamin khawng hilel a, asung ate Pa khatsuan Unau vive kihi in, ahih hangin hihbangmin hong omkhiana pen Atenna Khuamin te ah kilawhna hi in Nammin hi lo hi.\n1. Teizang akici te pen Teisingtamna mun leh mual ah khua satin teng uh ahih manin Teizangte/mi ci akilawhna hi apai suak ahi hi. hong ci hi.\n2. Sihzang zong tuan dan mah in akhuasatna uh Sihtamna mun ateng ahih manin Sihzang kici hi. neulai ka hih manin sihcih pen bang acihna hiam ka cih leh sihai ih cih aisa ih sawk zelna te hong ci hi.\n3. Zote pen ih gensa Mah bangin Zo kici singhamna, siangsangpipi omna munpen zokici a, khuadamna lam a tengte zo kici hi.\n4. Saizang zong saiteh kici te tamna mun ah teng ahih manin saizang kici hi.\nA dangte zong tuadan mah in mun leh mual zui, atenna mun uh tawh akilo ahi uh hi. Tulai ate in Nam min danin ih ngaihsut hangin hihte Nam min hi lo in tena zui, omna zui a kilawhna ahi hi cih hong gen te ka bilkha ah hong ging ciaiciai lai hi.\n5. Paite e leh akuateng kici ahia ka cih ciangin a Minsia in lo leng GUITE beh te hi diak a, ahi zongin Tualgal sung ataitoteng pen Paite kici hi zaw hi. Guite beh hikhin lo a, Guite zong kawlgam ah tampi Tuimang akipan in om hi. cih hong gencian hi.\nKakhualui uh tawh kisai tawm honggenna ah, Kapate in honggen na ah tualgal lai-in galbeng dingin temtawng tawh inn nunglam pan pusuakin Inn konglam ah tung kik in galtampi that cih agen uh leh la a sak uh pen, ka lungngaih teh hih ih khualui uh tawh kibang sa mahmah ing. Ih khua uh pen mual lumvilvel pang a kiteng hi a, sa pelin kapaiteh, kong lampan nitak pusuakin ka ciahteh inn nunglam pan ka tung zel hi. Ihkhua hi mai ding hi cih hong gen lai hi.\nBeh zong pawlkhat kiphuaktawm a, apu pa gamtat zia leh nuntakzia tawh kizui-in mi sapna ahi pawlkhat om a, Pawl khat bel Pu leh pite min hi-in, tuate hong gen leng, Nam cihtawh kisai a kilawhnate na tel siam ding hi hong ci hi.\n1. Nidangin AKGAL beh cih om a tuapen hong piandan hi bang hi. Siampu pa in Micina damsakna dingin Nisim in kithawihna bawlden in, AK tawh thawihden ahih manin Tangval khelpawl khatin AKGAL pa ci a, ciamnuihna tawh alawh, asapna uh pen Tua siampu pa suan leh khakteng AKGAL beh ci in kilo hi hong ci hi. Tawmbing, Tawmging leh Tonsing cihte khawng zong tuadan mah in, Apupa te uh agamtatna dan zui in, Min alawhna hi a, Puleh pate min hi lo in agamtatna uh miciaptehna tawh Behmin in apaisuak ahi hi. cih hong gen hi.\n2. Nam tawh kisai in zong tuadan mah in Tenna leh Mun leh mual zui ah kilawhna Tenna mun ah kilawhna hi. cih ka pa tungpan in ka muh leh ka theih ahi hi.\nAtawpna ah bang hong cihiam cih leh Beh leh Phungman bel om mahin ahih hangin Nam a kigente pen tulai aten aphuah uh hi a, i Vek un Zomi hi, Sungkhat piang laizom hi hang, Omna leh tenna akibat loh manin Pau leh ham hong kidang hi. No U nau Pasal 4 pha in Thang, Suan, Kham, Siam na hi uh a, natate un na mintek uh tawh honglo in Kei thangbeh, suanbeh, Khambeh, Siam beh Kicitek le uh atawpna ah Pukhat suan kisa lo in Atuam tek kisa ding uh hi. Ahih hangin tuateng pen Sung khat piang Katate na hi vevua cih hong thukhupna ahi hi. Kapa pen Mizo pau pen na siam mahmah in, Vaiphei pau na pau siam lo na pi in, Zolapi asakteh Vaiphei pau in atamzaw hongsa hi.\nTheih ding akilawm pawl khat bang hiam cih leh Sum bawl auk mah bangin India leh kawlgam luanglehvai kuam cih khawng ah na zin kawikawi in Ka pa pau theihteng bang ken theileng ka ut hel hi. Hindi leh Meitei bang na siam mahmah in Kawlpau na siamlo vetse a, ahih hangin Khanty, Mukoh khawng ah nazing kawikawi in TAMU tulai tak a, Tuiphum Biakinn huang khempeuh zong ama a hi a, a Upa tuateng ah Kuli te in athah ciangin, Sanggampa kithatna mun a vatending pen tanau te in phallo ahih manin na zuak kik hi.\nTulai tak a, Tamu Tuiphum(Baptist) huang teng hi, TAMU a Siamah NINGTAWNG te Inn khuamteng zong kosuihsak hi ci hi. Tudong om lai kizang lai hi. Amau hun lai in India leh Kawlgam sumzat zong kibang lai in, Sum Lumai cihte leh Sum samphek Suai sumtangte na kizang a Khidingin hoihsa in a na kepkep tang 4, Kei theih dongin ka pa in Tuate tang 4 kem lai in, tangnih bekbek azuak tawh Cikha ah inn leh lo gan kalei zo uh hi.\nNam vai tawh kisai in Internet leh Facebook teh ah, Kigen zel a, tawm ka pa hong gen dan kapulak takciangin Pawlkhat in Tua pen C. Thang Za Tuan Idea, laibu adan hi hong ci uh a, Ken lah C.Thang Za Tuan laibu lah sim ngeilo, thei ngeilo, Kapa lah Thangzatuan tawh cikmahin kithei ngei lo a, cih ka lungsim ah hong om in, Hih Kapa honggen te pen Ka gen ngamloh pen C.ThangZaTuan laibu ah tuadan hi cih ka zak teh Gending pen ka hangsan semsem hi. Cikmah a kithei ngeilo Minih thugendan pen kibang cih mawk pen Aman mahmah ding in ngaihsun pah lel ing. Sia C.ThangZaTuan laibu bang ka simnop na hong suak dandan hi.\nAwkaih zui a lungsim, Namtuam lungsim ih neihtak ciangin Ih beh pihte, koi gam koimual ah om, Bang pau na zang cih khwng kan le hang, ih awsuah or awkaih tawh kibuai zo nawnlo pah lel a, Beh bek tawh zong Nam in zon sawm leh, ih beh kibang ngiat pen ih pau zat omna zui in hong kibang lo ahih manin haksa mahmah hi. Ih vekin ka pa hong cih bangin Unau 4 pha in atate in apa mintek lo a kei tua beh hing akici hi lel ahih manin tua behte pen Unau khat vive hi. Tua ahih manin ZOMI hi hang cih hong vaikhakna ahi hi.\nPrevious: Zuapa’ Suunkhua (Father’s Day) ~ Pu Zokhai\nNext: Korea Gam le Mi te: Zomi khat ii muhna pan (5) ~ Cope Suan Pau


url: =Malaysia Zomi Khuado 2014 Ka Siimna – 5 ~ Hau Za Cin :: ZOMI DAILY\nposted on 24 October 2014 at 10:03 am Lomkholna: Article, Hauzacin, Khuado\nMalaysia Zomi Khuado 2014 Ka Siimna – 5\nA phei ngo hilhialte lah tumkik ta, a duang cing zihziah Zotaang te zong, Zomi lasiam, awhoih leh mipi mai ah lasak siamte hong kipan leuleu, nak nop hiven. Nuam panpan ding hilai. Zomi te pen lasak zong a kiva leh a siam himawk hang. Lengtong Hoih te hunlai in hih bangin lasak siam leh awngaih suah siam kidemna om leh mite in nuamsa in tusangin na uangbawlzaw kaan lai un cia cih ka ngaihsun hi. Tu’n lah Pu Lengtong Pauno te a endik pawl hita a, a siam leh siamloh uh a endik te hita hi.\n“Lamka pan hong zin Zomi lasiam Tg. Mungbawi in lasa ding” cih a kipulak ciangin hunzeek Pa Francis Khampi in a khut nih tawh Mungbawi naungek tawi bangin a lenuai pan dom in hong tawi leuleu a, stage tunga chair tungah a tutsak khit ciangin mipi in khutbengin muak ziahziah uh hi. I theihsa ciat bangin Mungbawi pen a pian pan a hici hi in a pumpi a khut a khe kim a, ahih hangin a cimeng teng khanglo ahih manin neu a, naupang bangin kidom ziauziau thei hi. A sanggamnu Lia Kim in hong zinpih a, naupuak bangin a nungah puakpuan tawh pua ziau lel hi. Lasa dingin a music hong ging ciangin mipi lungdamlua in khut kibeng ziahziah a, amah zong a lawpna hong khang semsem in la hong sak leh a aw\nsuah ah mi batlohna limlim omlo in mi tampi sanga lasiamzaw in Topa in Talent pia a, hampha kasa hi. Amah letsong pia nuam hong kigual zihziah a, Lamka khuazang sanga tamzaw ding mi hong kigual deudau mai hi. Lungsim hong lawng in mipi hong phawng mahmah a, Zomi te i ki itna, i kideihsakna leh i kipahtawina lianpi kimu hi. Zinmangpipa in zong, “Mai kum April 23-26, 2015 ZOSUAN TUAILAI KHAWMPI, Tedim ah lasa dingin nong pai loh a phamawh hi”, ciin vaikhak tangtang hi.\nTukpeng sui siamte leh a siate uh, khua nu leh pate, pawlpi siate leh a upate uh cih bangin khat khit khat kipahtawi in kitheihpih in kilamsang tuah a om diamdiam Zomi te ka mit tawh ka muh ciang ‘nuam sa ngaungau song ing’ a cih uh ka bang hi.\nZomi ka hih manin Zomi Khuado ka va siim hi. Hong kisam kei leh zong a pai sawm, a pai ut ka hi a, ka mipihte lungdamni in kei zong a kihel nuam ka hi hi. Zomi te kipumkhat in nasem khawm in kithutuak in gualnuam uh hi cih ka zak bek pen lungkim zo nailo in ‘a takpi mah uh maw’ ciin a va en nuam kawm, a va mu nuam kawm ka hi hi. Ka minam hihna a angtang, ka mipihte a ngai, ka mipihte tawh akikhawl nuam ka hi hi. Mun leh min khawng hong kipiak loh hang zong ka mipihte lungdamna ah kei zong a lungdam khawm nuam pawl ka hi hi. Thugenna tomno hong piak uh ciang, kei zong lungdam takin ka sang lel hi. Khuado sabak khat kei hong kipia ciin ka angtang mahmah hi. Khual pan ka hih mana hong kipia hidinga, ka gim ka tawl teng hong bei hanhan tawh kibang hi. Ka dam nak leh maikum lam ciangin zong pai kik zel ka sawm hi.\n“Khuado 2014 ah i phawk den ding thu nam 10” ciin thulu ka vawh demdam sam a, hih bangin ka gen suk biangbuang hi.\n2. Dawi leh Kaute na hawlkhia uh hi: Khuado ciangin na kisiansuh uh a, dawi leh kaute na hawlkhia uh hi. Tuga, heiga, singkhuah, suangtum khawng in lupna nuai, innnuai, huansung teng khawng in ‘Dawi aw, kau aw, na zun na ek namsia, na ni na kha cingta, na nu na pa in hong lametzawh sawtzo, na khua na tui zuan in…’ ciin a kihawlkhia, a kinotkhia ahi hi. Tuni zong Zomi te in i nuntakna ah a namsia, a kihhuai, a kilawmlo, a ginalo khempeuh hawlkhia in siansiah ding hi hang. I innkuan, i khuasung, i minam sung siansuah ding hi hang. Mimal nuntakna, minam nuntakna a namtui theih nadingin a namtuilo peuhmah tuni in hawlkhia in i ciah lam ciang a siangtho sa in ciahkik ding hi hang. Zu leh sa duhluatna, tuibuk, zatep cihte, a ginalo gamtatna leh Zomi hihna nangawn a gum ngamlote kiangah a angtanghuaina genin minam a hong bawl Pasian zahtak in angtang takin hih mun panin a siangthosa in ciahkik ding hi hang.\n9. Khuangtum Sialkitum nei uh hi: Khuado ciangin khuasung siansuahna, gualnopna zong na nei uh a – siampi, khuangtum cih bangin sep ding mawhpuak na kigual diudeu uh hi. A sep ding ciat uh sem in amau seploh dingte ah kicinglah in va diang sesu seselo uh hi. Amau sep ding ciat zo tak in sem uh a, amau hanga pellem ding deihlo uh hi. Tua ahih manin Khuado ciangin mi khempeuh in amau sep ding omciat a, amau sep ding ciat zothawh takin sem ciat uh hi. Tua manin a hun ciamsa bangin kipan, kizo hi. Khuaila dingte in khuaila, singpua dingte in singpua, meilah sat dingte in meilah sat, sa bawl dingte in sa bawl cih bangin vai na nei tek uh hi. Vai khat peuh ah Zomi te saseh hawm banga kihawm diamdiam hi hang. Nek ding ciang zong nekhawm diamdiam hi hang. Eima satan tek a kem, a zeek, a semkhia hi hang. Tua pen i minam ngeina hi.\nHih teng ka gen khit ciang sawtpi ding ka sak leh minit sagih sung khawng bek hiding hong ci uh a, ‘hun sau zang kei ing, ka lungdam’ ka ci kikkik hi.\nPrevious: Na mai a, Mic om kidawm pian in\nNext: Na kiphatsakna suahkhia in ~ Khat Thang


url: =Thupha ngah ZOMI kua hiam? :: ZOMI DAILY\nposted on 19 August 2015 at 9:40 pm Lomkholna: News, Zomi\nLamka, India ah kumsim aa akizangh den khat ahi 2007 or 2008(Akum cian nawn keng), Tedim Chin Student Association (TCSA) Annual Conference lai in Kawlgam pan zin(guest) in Pu Vum Nang hong kihel hi. Hun kigaak pian ahihman in thugenna tomcik hong nei hi. A thugenna ah “Thupha ngah Zomi na cih uh kua hiam? Pasian zat minam Zomi te na cih uh kua hiam? Hong paipih uh, munuam ing” ci in hangsan tak leh khasiat huai tak in mipi mai ah hong gen hi. Thupi leh maan sa lua kahih manin tomcik kikum ni.\nThupha ngah ZOMI te!!!\nAmasa in Zomi te i om om na gam ah i dinmun enphot ni. Thupha ngah minam taktak ihi hiam? USA, Australia leh gamkhangto te i tun theihna pen i theihsa hi a, gengen nawn kei ni. I nasep enkik ni. Mi’ nasem in i om aa, i nasep taangpi pen general works ahihi. Pilna leh Siamna taktak tawh, Ball Pen leh Computer bek zangh aa nasem i minam sung ah Percent bangzah apha tam??? Thupha ngah minam ihi taktak nai hiam? I minam sung ah i makai te enleng, full time a sem, nasep dang neilo aa Zomi te khantoh na ding bek angaihsun bangzah i nei aa? I mihau te eleh? Tutung tuikhanna vai ah etpak ding in mihau aa i theih khat ahi Pu En Kap in GZA tung ah Kawlgam sung teng 3 pia demdam keei sam hi. A baan eleh? I minam bup nisim nek leh tak zonna ah agentham ding thupha ngah Zomi i nei nai hiam? Minam dang te in, ‘Ko nei ung’ acih leh ‘Ko zongh nei ung’ aci ngam ding mihau i nei nai hiam? Hihthu te i om muang kawm in ngaihsun leng deih huai isa hi. Thupha ngah minam ikicih tei sam hang in i nuntakzia pen minam khangto te kibanzo naidek lo hi cih pen kilangh mahmah hi. Minam khangto te’n ngeina zah phial aa aneih uh ahi secular lam ah degree ( B.Sc, M.Sc, BBA, MBA) ngah te khawng peuh i thuthak (News) hilai tazen hi. Tua te thupilo aci hizen zen khang, i dinmun ka gennopna hi. Pilna deihtak sinlai ni, khantohna ding deihtak pi mah in hanciam lai ni ci in kong zawn pha pha nuam hi.\nPasian mizat Zomi te!!!\nA masa in Cope Topa Zogam ah hong pailai in hamphatna leh nuntakna nuam zong aa hong pai hilo hi. Leitung nopsakna khempeuh nusia in, a noplo penpen leh ahaksa penpen munah luangkhaam in hong pai aa, ngahkik ding lametna khatzong neilo hi. Pasian thu azakha nailo leh a theikha nailo te kiang ah sihding nangawn lau lo in hong kuankhia hi tazen hi.\nKhaileh Guai, Pasian zat minam ikicih theih na ding in Pasian a theikha nailo te kiang ah mi bangzah missionary i kuankhia ta ale? Tulaitak America gam ah Pastor leh Pasian nasem te akuan aciah kikhel ziahziah in, akidem ibang keei zezen hi. Ei minam sung mah, Pasian thu ineu tuung pan i sinsa teng mah ki hilh-kik-kik(Remind) denkeei zezen ding ihiam? Hih vai ah Sia Do Khup thupi sa in etteh taak kasa hi. Kawlgam Kanpelet (Spelling ka khialh leh hong maisak un) gam ah anasep nate i muthei hi. Pawlkhat te in, Cope Topa i Zogam ah Missionary in hong pai aa, tun ei Pasian nasem Missionary in America ah kikuan ta hi, Pasian zat minam hihang ci in thupha ngah ikisa lua thei hi. A taktak in cile hang aki lamdanna khat zongh om kikeuh lo hi. Eisung mah ah Pasian thugen i hilel aa, kampau kibang leh minam kibang teng i omna na ah ki nung delhdelh ihilel mawk hi.\nTua ahihman in khatvei TAKKHEH!!! ci in thasaan kik ni. Pilna deihtak sinlai ni. Hauhna leh khantohna ding lampi om khempeuh deihtak zong lai ni. Hihciang tawh nasia ikisak peuhmah leh midang ten hong khensa pen, hong khengto vava zaw kaan laitham ding hi.\n“Pasian zat minam, thupha ngah minam” taktak ahi ding in ibiak Pasian in ZOMI mimal khempeuh i omna ciat ah, dawm hetlo in athupha tawh hong phungvuh tahen.\nPrevious: Malaysia aom UNHCR in Card mawkpiaknawn keihen!\nNext: Mipa leh Singliim nuai a Tui


url: =Isaiah 5 | Siantongluan.net\nIsaiah 5 |\nKa lawm itpa tangin a leenggui lo a itna la ken hong sa ning: Ka lawm itpa in leitang a hoih mahmahna mualtung khatah leenggui lo khat a nei hi.\nAmah in lei to-in a suangte paikhia a, leenggui hoihte a suan hi. A laizangah tausang khat lam a, tua lo sungah leenggahsukna khuk khat a to hi. Amah in leenggah hoih a hong gah ding lamen a, ahih hangin gam leenggah hong gah mawk hi.\nTu-in, Jerusalem khua-ah a tengte leh Judah mite aw, kei leh ka leenggui lo kikalah thu nong khenna ding uh ka hong thum hi.\nKa leenggui lo-a dingin ka hih nailoh ka hih ding a kilawm bang omlai ahi hiam? Leenggah hoih gah ding ka lamet laitakin bang hangin gam leenggah hong gah mawk ahi hiam?\nTu-in, ka leenggui lo tungah ka hih ding thu note tungah kong gen ding hi. A daai ka lakhia ding a, kinemang ding hi. A gawl ka susia ding a, kituancil ding hi.\nLokhulin ka bawl ding hi. Kipuah loin, kikholo ding a, tua lo sungah lingkung leh lingte a khang ding hi. Ama tungah meiite in zong guah a zuksak lohna dingin thu ka pia ding hi.\nBang hang hiam cih leh Vanglian Topa} leenggui lo pen Israel mite hi a, Judah mite pen lungdamna tawh a suan kungte ahi hi. Amah in thutang lamen a, ahih hangin sisan luanna om hi. Thumanna lamen a, ahih hangin kahna om hi.\nLeitang tungah amau guak a teng ding dong zahin midangte-a dingin mun khempeuh a bei matengin inn khatlekhat, lo khatlekhat gawmin a la thuah tawntung mite in gimna ngah ta hen.\nVanglian Topa in ka zakna-ah hih bangin kiciam a, "A mantakin inn tampi tak hawmsuak ding a, a lian a hoih innte-ah a teng omlo ding hi.\nBang hang hiam cih leh leenggah lo eka sawm in phelpi khat dim bek gah ding a, khaici beem khat in an seu khat bek piangsak ding hi," ci hi.\nZingsang tungin tho-in, khamtheihzu delhin, leenggahzu in amaute a satsak pialpual matengin nitakin a tutkho mite in gimna ngah ta hen!\nAmaute in a pawi sung uhah laia lasakna leh harp lasakna, khuang, tamngai, leh leenggahzu, tampi a nei uh hi. Ahih hangin amaute in Topa} sepnate donlo uh a, a khut tawh a bawlte zong mulo uh hi.\nTua hi a, thu theihlohna hangin ka mite sal suak uh hi. A miliante uh gilkialin si dek uh a, a mihonte uh dangtakin keu uh hi.\nTua ahih ciangin Leinuai in a duhna khangsakin bangmah tawh a kiteh theilo zahin a kam ka beba a, Jerusalem hoihna teng, a mipite, a mihonte, ama sunga a lungdam mite, a nawmvalh hi.\nMi khempeuh a niamin kikoih suk hi. A kiphasak mite kiniamkhiat suk hi.\nAhih hangin thutang sepna tawh Vanglian Topa in a liatna hong kilangsak a, a Siangtho Pasian in a mite a thukhenna tawh ama siangthona hong kilangsak hi.\nTua ciangin tuunote in amau tatna gamlak mun bangin tua khuasungah lopa ne ding uh a, a thau ganhingte leh keelnote a siasa khuapi sungah gamta ding uh hi.\nAmaute in, "I muh theihna dingin amah manlang sakin, ama nasep khawlsak ni. Israel-te Siangtho Pa deihna i theih theihna dingin naisakin tungsak ni!" ci-in ganhing kaih bangin khauzen tawh mawhna kai-in, khauhualpi tawh khialhna kai uh ahih manin gimna ngah ta uh hen.\nA phate sia ci-in, a siate pha ci a, khuavak dingin khuamial koihin, khuamial dingin khuavak koih a, a khum dingin a kha koihin, a kha dingin a khum a koihte in gimna ngah ta hen.\nAmau mitah pil kisa a, amau muhna-ah siam a kisate in gimna ngah ta hen!\nLeenggahzu tampi a dawnte, khamtheih zunek a hatte,\nmimawhte sumgolh tawh khah a, midikte a mawhsakte in gimna ngah ta hen!\nTua ahih ciangin mei in buhkung keute kangtum a, meikuang sungah lopa keute a kattum bangin amaute zung pen muatgawp ding a, amaute pakpalhte leivui bangin vanah leengto ding hi. Bang hang hiam cih leh amaute in Vanglian Topa} thu nialin Israel-te Siangtho Pa thu a simmawh uh hi.\nTua ahih ciangin Topa} hehna ama mite tungah hong khangin, a khut zanin amaute vatgawp a, mualte a kiling hi. Amaute luanghawmte kongzing lampite-ah nin bangin a om hi. Hih bang teng hangin zong a hehna damzo nailoin ama khut kizanlai hi.\nAmah in a gamlapi-a om minam khat a sapna-in lim khat lak a, leimong panin hong paina dingin a sam hi. Manlang takin tua mite hong pai pah hi.\nTua a hong pai mite kuamah gimlo uh a, kuamah tuklo uh hi. Kuamah lusu lo a, kuamah ihmu lo uh hi. Dialkaih khat zong kollo a, khedap khau khat zong kitat lo hi.\nAmau thaltangte hiam a, a thal khempeuh uh a kikeeksa ahi hi. Amau sakolte khecinte meisuang bangin sak a, a leengpeite uh pingpei bangin manlang hi.\nAmaute kikona pen humpinelkai hawk bang a, humpinelkai khanglaite bangin amaute a hawk uh hi. Amaute humhamin a sa nek ding uh man uh a, amaute in puakhia-in kuamah in honkhia zolo hi.\nTua ni ciangin amaute in tuipi ging bangin Israel ngik ding uh hi. Mi khatpeuh in hih gamsung en leh khuamial leh lungzinna bek om a, meiite in khua a mialsak hi.\nTedim Lai Siangtho / Laibu: Isaiah 5


url: =Tulaai Leitung Thuthang Tuamtuam Updates November 22,2014\n· November 19 ni kawl gaalkaap ten Kachin Military Academy sang akapna pan asimimal te KIO ten pulaakkhiatna November 21 ni in nei uhhi. Gaalkaapbu mi 23 si in mi 20 aliam te lak ah Kachin minam kihel lo bilbel in Rakhaing minam AA gaalkap pan mi 8, TNLA-Pa-aih gaalkaap pan mi 11, ABSDF sangnaupang gaalkaap pan mi 2 leh CNF pan mi 2 asilak ah kihel ci in genkhia uhhi. aliam mi 20 lakpan 16 naakliam mahmah in adang 4 tengbel nuamtuam ta uhhi. ASi leh aliam teng peen gaalkaap pilna asinlaai tak tawh ahilh Sia tetawh asikhawm uh ahihi. Kawlkumpi ten agenkikna ah bel KIO te kidawm un ci in kavau kinken uh thu manglo ahihman in lauphawn nakawm a kamawk kap uhhi cihsan uhhi.RFA\n· Obama Pute gam ahi Kenya Nairobi khuapi lamzuan a khualzin mi 60 apua Bus pi khat Islamist thautawi migilo ten November 22 ni napang in naban kaap uh ahihman in mi 29 aphual ah sipah in pawlkhat liam ci in Kenya kumpi thunei te in gen uhhi. Hih ngongtatna peen koma nasepna hi ci in al-Shabab migilo pawl in taangkokhia uhhi.cnn.com\n· North Korea gamte in UN ten International Criminal Court ah khiat asawm uh athuhna in Nuclear lawnsinding cihthu aginlaaitak in South Korea leh US te kipawl in vanlam gaaldo thalaakkhopna khat November 21 ni in kipan uhhi. Hih thalaak khopna ah US leh Korea kigawm gaalvanleeng 80 zangding uha, nipi kaalkhat sung vanlaai ah kimawlkhawm zialzial ding uhhi. Hih thalaakkhopna pawipi peen “ Max Thunder” ci in minvawh se uhhi.voanews.com\n· US Vice President Mr Joe Biden nithum taamding in Turkey gam November 21 ni in vatung a tuani mah in Prime Minister Ahmet Davutoglu tawh kimu in November 22 ni in President Recep Tayyip Erdogan tawh kimukhawm uhhi. Syria gamsung a IS migilo te dona ah Turkey in ahuhnading Biden in ngetpi in ngen a, ahizong in Turkey thuneiten ahihleh IS zong hinaven Syria President Bashar al-Assad thuneihna dokhiat masakding hizaw cikik uhhi. Biden lung am bialbual sa in November 23 ni US lam ongzuankikding hi.voanews.com\n· Iraq gaalkaap te leh Sunni thautawi te in Ramadi khuapi IS migilo te khutsungpan lakzawhna ding in nasiatak in November 22 ni in gaalsimna neikhawm uhhi. Langnih Mortar thaupi tang kikhek ziahziah uha, asi aliam kithei naailo hi. Ramadi khuapi ah nungkaalsung in IS miglote in mi 200 numei naupang kihel kigualsak diudeh in go uha, November 21 ni in zong Papi honkhat kigualsak in bangawh ci in khuasung mite in gen uhhi. abcnews.go.com\n· London khuapi sung a om Churchill Hyatt Regency Hotel adawl nuainung pan pan in November 21-22 zan puakkham a, mi 14 liam uhhi. Zintung mi 600 vaal meiphelh te in nawhsatak in akiimnaai a om Hotel te ah nawnkhiapah uhhi. Hotel puahkhapna ahang peen Gas keh hiding hi ci in Palikten November 22 ni n genkhia uhhi.abcnew.go.com\n· Japan gam laaizang pawl a om ahi Nagano khuapi November 22 ni zanlam in akhauh mahmah zinlinna in nawk a bangteng sia a bangzah si,liam cihte kithei naailo hi. abcnews.go.com\nZom to zelni ei


url: =Piedra luigei ah tusuk in kakap hi… :: ZOMI DAILY\nPiedra luigei ah tusuk in kakap hi…\nposted on 16 January 2016 at 7:00 am Lomkholna: Article, ZomiQuavadis\nPiedra lui gei ah tusuk in ka kap hi… By the river Piedra I sat down and wept – Paul Coelho\nPiedra lui geiah kei bek tu in ka kap niloh hi. Hih lui pen tangthu nei khat ahihi. Hih luia kia khempeuh, singkang, nahteh leh vasamul ahizong suang suak pahpah a, luitaw ngaksuak uh hi. Keizong hih lui geiah lametna tawh a tu ka hi a, hithei bang hileh ka lungsim lakhia in, a sunga om lungsim natna khempeuh pen hih luiah ka paikheh nuam hi. Tua hileh nadangte bangin suangsuak dinga luitaw ngak ding uh hi. Tuakhit ciangin lungnopna tawh kidim in ka nuntakna athak in ka kipan kik ta ding hi.\nTua banga ka kahkah laitak in phalbi huihdam hong nunga ka bianga ka khituivot te luiah lensuk hi. Tua ka khituite luitui tawh kigawm in, luituite mah bangin tuipi lam zuan a ka mukha ban nawn kei hi.Tuabanga ka khitui tawh ka kigamlat pen kei adingin hoih zaw hi. Ka mitpan a luang ka khitui aw hih luitui tawh luang khawm inla, kong muh theih nawn lohna mun gamla va tung ta peuh in, tua hileh gam vangla a om ka ngaihno in amah ngaia ka kah lam hong thei lo ding hi.\nKa khitui aw kigamla semsem ni, tua hileh hih lui min zong ka mangngilh dinga, hih lui a omlam zong ka thei nawn kei ding hi. Ka khitui aw hih luitui tawh kigawmin luang luang inla mualkhum in, tua hileh ka ngaihno tawh sabang ka tatna luidung leh lampi leh amual a guamte ka mangngilh dinga, ka ngaihno hong gen thute zong ka mangngilh thei ta ding hi. Ka khitui aw mual hong khupsan lecin ka ngaihno tawh ka sunmangte, a piang thei ngeilo ding ka gelnate zong ka lungsim sungpan mang suak ta ding hi.\nKa mangngilh theih loh hunnuam, na lamdang a piangsak thei hun lamdang khat ka nuntakna sungah ka tuak ngei hi. Tua hun pen ka ngaihno tawh kogel guak kikhol a, thu kikum in, thu ka kidong uh hi. A dawnna pen “Yes” leh “No” bek hiziau a, a hizong hih kammal nihte in ka nuntak sung tawntung uh hong khel thei thukhat ahihi. Tua hun pen kogel ading in “Magic Moment” ahihi. Tuabang hun ka tuahni pen abeisa hun hi ta a, kaal khat kivei khin hi.\nAhizong tuni in hih lui geiah tu kawm a thu tampi ka ngaihsut ciangin tua “Magic Moment” pen zanni tawh kibang hi. Ka lungsim sungah hong thaksuah kik in ka tha hong nemsak hi. Nungkaal in ka ngaihno, ka lungsim leh ka ngaihsutna khempeuh tawh ka it ka ngaihno tawh ka kimu kik uh a, ahizong amah tawh akikhen dingin a kimu ka hi tazen uh hi.\nHih lai ka gelhgelh laitak in phalbi khuavot in ka khut gonggo sak dekdek a, ka khete in bangmah phawk lo uh a, ka laigelh lai zong tawpsan lel ka ut mai hi.. Ahizong ka khawl thei tuan kei hi.\n“Nuam taka nuntak theih ding thupi zaw. Hunlui ngaia kuaikuai niloh pen pitek putekte bek i nasep hi.” cia ka ngaihno hong gen thupen ka mangngilh thei kei hi.\nHimah inteh! Itna in a hun tunma in hong teeksak zo mah ding hi. Kei khangno khat hizah a mualliamsa hunlui ngai a ka kuaikuai niloh pen Itna in a hun tunma in hong teeksak hong guaisak thei na himawk takpi hi.\nBangbang hita leh ka hunluite ngaihsun kik lo in ka om thei kei hi. Tuahang mahin hih laibu pen lametna khat tawh a gelh ka hihi. Tua ka lametna pen a lunglenhuai a beisa ka hunluite khempeuh lungnopna suak sak ding, tuakhit teh hih ka thuak gimna khempeuh ka gelhkhiatna laibu pen Piedra lui sungah pai ding cihpen ka gelna ahihi. Tangthu a kici khemepeuh pen hih ka gelh laibu sunga tangthu mah tawh akibang veve hi lel hi. Lungnopna leh dahna, khitui luanna tawh a kidim hi lel tak hi.\nHih ka ngaihno, ka it mahmah ka lawmpa tawh a khangkhia khawm ka hi uh a, ahizong a sawt lo in ka lawmpa in khangual batna ciin ka khua uh nusia in leitung mun tuamtuam ah vak kawikawi dingin kei bek hong nusia hi. Ama ngimna pen kei ngaihsutna ii bat loh hi in, ama sunmang pen ka khua uh Soria khen pek ah om hi.\nTawmvei sung hong mang bikbek in, nungta maw si cihzong ka thei kei hi. Kumte hong kiveivei in nikhat ka lamet lohpi in ka lawmpa, ka it ka ngaihno kiangpan laikhak ka ngah a, tuani a kipan laikhak bek tawh ka kithuza zelzel uh hi. Ahizong in amah pen ka kikholhna uh, ka khankhiatna uh Soria ah hong kileh kik nawn lo hi.\nKeizong asawt lo in ka khua uhpan sang ka mankhit ciangin khuapi lamah University ka kah hi. Ka khua uh Soria pen khuaneu khat ahih lam ka tel pah lian hi. Tualai ah van zuakin sum ka thalawh hi. Ka ngah zahzah tawh keilekei in sang ka kah hi. Nungak dangte mah bangin lawmpa zong ka nei pah hi. Lai lam zo pha lo ka hihmanin sang kah ka tawp hi. Tua ciangin ka lawmpa tawh ka kikhen pah uh hi.\nKa neusen lawmpa kiangpan laikhak ka nawh ngah mahmah ta hi. Amah bel nuamsa in, leitung mun tuamtuam ah vak kawikawi a, pilna lamah zong batzawh pak ding hinawn lo hi. Kei ciangin bel omna ding munkip zawngin asun a zan in ka buaiden hi. ka lawmpa hong laikhak a tamzaw pen France gam pan ahihi. Hong laikhakna sung a tam zaw ah hibangin gelh hi.\n“ka ngaihsut sut ciangin ngaih aw ka nuntakna pen a thupi mahmah khat suah nuam ingh. R.C i hih mahbangin ka nuntak sung tawntung Topa adingin kipum piak nuam ingh….”\nKa thuhkikna ah, “Lawm aw tuabang na ngaihsut theih leh hong kham keng, ahizong suahtakna na neihpen nuamtakin aam lai phot lecin hong deih ingh. Khensat pah buatbuat ken maw….”\nTuabanga ka thuhkik khit ciangin ka neusen lawmpa hong laikhak ka sim kik a, ke heh hong suak in ka balkek hi. Kei leltak in bang hangin amah tuabangin thu hilh se ka hiam? Keisanga pilzaw leh siam zaw khat tungah bang hangin thu neihsawm ka hiam ciin keilekei ka kitawng a,ka heh semsem hi. Ahizong amah ka itna bei thei tuan lo a, amah tawh kikhawl nuam, amah tawh niangtui dawn khawm nuam, a mel mukik nuam lua ka hih manin kimuh theihna ding lampi ka zawng pah hi.\nTua khit asawt loin amah tawh kimu dingin ka omna Zaragoza pan nai 4 sung om theihna Visa tawh Madrid zuanin vanleng tawh ka leng pah hi. Translated by Francis Lamthang\nPrevious: Mailam ah Zomite kipumkhat natawh khantoh nading ~ Tungg Thang\nNext: US gamsung khualzinna pawlkhat – 14\nKhamtunggam Pasianthu lutzia tawmkhat ~ Rev. Gin Khan Nang\nPupa Ngeina Zukholh\nBangkok aom Myanmar Embassy ah Fake Bomb kimu, Security kikhan\nZomi Bup Lungdamkoh Ni (Zomi Thanksgiving Day)\nNa Nu le Na Pa um kei in (5) ~ Lian Tuang


url: =I Kisin Theih Pawlkhat Om - TUNGZANG NEWS\nI Kisin Theih Pawlkhat Om\nKum hong bei hiaihiai in kumthak hong nai hiaihiai a, kumlui khak dan ding leh kumthak dawn dan ding na lungsim ah hong lian mahmahta hi. Nangma mimal nuntakna zong na nunghei a na etkik ciangin na hih hoih tampi na mu a, na bawlphat nop zong tampi na mu hi. Na lungsim ah bang ngaihsun in bang hih masa ding cih leh mite in bang ngaihsut in nei leh hoih ding hiam cihte na ngaihsun hi. Ngaihsutna a hoih leh manphate in nang leh na kim na kianga omte bek hilo midang khempeuhte nuntakna zong khangsak in lamto hi cih na thei hi. Tua ahih manin kumthak ah bang thu ngaihsun in bang kisin ding cih lungngaih ding thu hoih ahi hi. I kisnna leh i ngaihsutna hoih tawh i khantoh kawmkawm in midangte zong a lamtoto i hi hi.\nI kisin theih tampi tak om a, tuate lak ah pawlkhat ensuk zalzal pak leng:\n1. Bangciang tungta ka hiam cih kienpha den ding: Ei leh ei i tunna ciang kiet, kivelkik pen a thupi mahmah hi. Mite hong muhna ah kei bangciang tung ka hiam, mite in bangciangah hong koih uh hiam cih kitel mahmah ding a hoih ahi hi. Kei leh kei zong ka tup ka ngimna a sangpen pan bangciang tungta, bangciang kahtota ka hiam cih pen i kisittel, i ki etkikkik kul ahi hi. I ngimna, i sawmna ciang i tun khit leh mite bangzah in i panpih, bangci'in i tawsawn, i lamsang ta hiam cih kisittel kik ding hong om hi. I tunnopna ciangtan i tun nai kei leh i kisap bangteng om a, bangteng sin kullai, bangteng hanciam kullai hiam cih i ngaihsut ding a kisam thu hong hileuleu hi.\nKisam lai ahih leh sangkah kik, laisim kik, kisin kik ding hilel hi. Gol zawh ciang sangkah maizum huai cih om tuanlo hi. Theihloh khat theinuam a sangkah kik, laisim kik cih a thupi mahmah ahi hi. Laibu sim a mi phakna ding ahih leh sim huai hi. Sepkhiatna tawh siam ding nam ahih leh zong sep kipat a, siam sawma hanciam ding leh siamlohte kisin ngap ding a thupi hi. Mite tawh kikupkhop a theih ding thu ahih leh zong kikuppih a theihsawm ding ahi hi. A theisate dotbawl a, a siamsa tung pan sin ding a kisap leh zong kalsuan kipat ngap ding ahi hi. Tua bang kisapna na neih lam na kitheih leh mai kumthak ciangin koi ah sin ding, koi ah zong ding, koi ah kan ding, koi ah mu ding, koi ah ngah ding cih kan khol inla; sum leh pai a beizah ding; tha leh ngal a kisam ding zah cihte zong tuatsa dimdiam in koih in kumthak lut lian in! Na theihloh na siamloh khat na sin, na siam ciangin na kisik kei ding hi.\n2. Midang adingin ka phatuam hiam cih kienpha kik in: Mihing khat lungdamna leh lungnopna pen midangte adinga phatuam leh midangte adinga thupha i hih ciangin na hi nuam mahmah hi. Midang huh thei cih pen nangmah mah in siam mahmah, tel mahmah leh thei mahmah cihna hi a, zong semzo, zong pia zo, zong kuankhia zo cihna ahi hi. Na khat peuh nanga ding beka zang hinawnlo a na kim na kiangate adinga na hopsawn zawh, na zeekkhiat theih ciangin nanga pen a khangto leh a kisangkhai mahmah hita cihna hi. Tua bang sepkhiatna leh piakkhiatna pen na khangkhan semsem lai ding zong a hoih ahi hi. Midang tungah na zat theih khitsa pen na siamnel mahmahsa thu khat na hi hamtang hi. Mite khantohna ding a ngaihsutpiakna hawm thei, mite suakta taka lungsim sungkhiasak thei, mite patau hetlo a gamtangsak thei cih pen midangte adinga phatuam nuntakna nei khat nuntakzia ahi hi. Nang zong tua bang na sepna kienpha in kipuahtoto, kisin toto, kikhangkhan toto in.\n3. Mite ettehpha ka hi hiam cih kienpha in kisin toto in: Ettehpha cih ciangin mikangpau in 'model' cih tawh zong kigen thei hi. Mite adingin limpha ka hi hiam cih pen mihing nuntakna ah kivelphat taak thu khat ahi hi. Mi khempeuh tawh kuamah kiho kim manlo hi. Mi khempeuh tawh kuamah thu kikum, kiho, tukhawm manlo hi. Ahi zongin mi hoih khat gamtatna leh nasepna hoih hangin mi tampi in etteh in phattuampih uh hi. Ami tawh kimu kei taleh mite gen sawn, mite zak sawnna panin zong mite in na etteh uh a, na nuntakpih thei uh hi. Hong etteh leh hong ciing tam semsem leh i nuntakna man nei semsem a, mipi leh gam in zong hamphat lawh hi. Nang tawh a semkhawmte in meetpih pen a, nang tawh a kisawhkhate in hamphatpih pen hi. Tua ah khawllo in mi khempeuh lungsim ah kizel in nasem hi. Mite in nang tawh kizop ding ut in nang tawh kitheih ding ut in, nang tawh kikholh ding lunggulh uh hi. Nang hong nungthuap kibehlap in nang hong dal ding nangawn na hemkhia thei hi. Tua ahih manin mite adingin limpha, ettehpha na hi hiam cih na kivelpha in a kisap bangin na kisin toto lai in.\n4. Mite nuntakna ka gahsahsuak thei hiam cih kienpha in: Paunak khat in, "Na itte ngasa kholh kei inla, ngasa mat dan hilhzaw in," ci hi. Mite kiangah nahoih sep ding, tua cih ding hicih ding cihte i gen thei a, ahi zongin amau mahmah in hih in a sepgah uh a gah i losak tam kei hi. Mite pattah in mite i hanthawn a, amau mahmah sepkhiat hi in amau thatang pan piang a gah alo uh hi cih i theisak, i ciamsak tam kei hi. Tuni in tua banga gahsuah thei dingin nungkum sangin maikum ah bangzah na hanciam sawma? Na siamsa ahih leh zong na behlap sawm lai hiam, na sepna na khan sawm lai hiam? Mite nuntakna ah a gah a lawh theih nading un nangmah mah va pai, va hihpih, va seppih in na khoi toh kisam ding ahi hi.\nMi na panpih ciangin siksan dawl li om hi ci uh hi. A dawl khatna ah, ken hih dingin nang hong en ding. A dawl nihna ah, kei hih banga nang zong hih ding. A dawl thumna ah, nang hih dingin ke'n hong encik ding. A dawl li na ah, nang hih dingin midangte in nang hih hong en ding. Tua bangin mi khat pan midang tungah, midang khat pan midang sawn khat tungah cih bangin a pai toto ding ahi hi. Tua pen mite pattah dan leh khantohna kipiaksawn dan ahi hi. Tua bang sepna in mite nuntakna ah gahsuahna piangsak hi.\n5. Kei mahmah zong ka khangto hiam cih kienpha ding: Kei leh kei zong ka kisin den hangin ka khangto takpi hiam cih kienpha dingin ka khantoh takpi kei leh kisinpha kikkik ding. Ka siamna ka behlap hiam, ka theihna ka behlap hiam, ka sepdan a hoihzaw ta hiam.... cih bangin ki etphat tohtoh ding ahi hi. Ka khantohna in ka kim ka paam a lawh hiam. Ka kiim ka paam, ka lawm ka gual in a phattuampih hiam, a noptuampih hiam, hong it tuam uh hiam, hong ngai tuam uh hiam cih kivelpha ding hi hang. Ka khantohna leh ka kilapsangna in midangte adinga phatuam hilo a midangte a bahsak, a tuantualsak, a maizumsak ahih khak leh ka kietphatkik a, ka kisinkik ding a kisam om cihna hi. A thei a pilte migi in maingaphuai semsem a, kiniamkhiat semsem in lungduai semsem uh hi.\nThukhupna: Mihing kuamah a bucingsa omlo hi. Zomi te siambu ding nupite in a kaihkhop uh ciangin a ciampek ding a pasalte un suihsak a, a ciangtang ding khawng a suihsak mah om hi. A duap dingin savun kisam ahih manin a pute savun khawng mah na ngen in na diah uh a, a lawngpi ding, a nahvawh ding cih bangte a banban in na kaikhawm uh a, a tawpna ah siamngat theihna dingin a kisam van khempeuh kicingta ahih manin siambu khat cingta hi. Siamngatna dingin siambu khat bek zong a van tampi hilo napi kaihkhop a kul mah bangin mihing nuntakna ah zong khantohna dingin hih theih tampi, sep theih tampi, thu leh la tampi, kizop kikholhna tampi leh kihuh kipanpihna tampi kisam hi. Tuate khat khit a kaikhawm a, a behlap den zo ding in mimal kim Topa in kumthak 2015 sungah thupha hong piata hen.


url: =Malaysia Sabah leh Cameron ah meikang in gamdangmi 1 si, tusung meikang tam :: ZOMI DAILY\nMalaysia Sabah leh Cameron ah meikang in gamdangmi 1 si, tusung meikang tam\nposted on 1 October 2017 at 12:11 am Lomkholna: Malaysia, News, Sawltak, World\nMalaysia, Sabah State sung aom Sandakan, Kampung Sim Sim sungah zanni sunlam in meikang om ahih manin, khuasung mipi te kihemkhia ngeingai cih NST pan kiza hi. Tua meikuang tawh inn 18 tak kangtum a, khuasung mipi tampitak lauthawng in taikek ngeingai uhhi.\nDistrict fire and rescue chief Anddre Andrew ii genkhiatna ah zanni Friday sunkimpawl 12:28pm hunpawl in meikang om ci’n hongki zasak cihi. Tuaciang in Firefighter mi 22 in tua khuasung ah meiphelhding in delhkhiapah uhhi.\nMeikuang pen khauhmahmah ahih manin, Firefighters te’n naikhat sungbang aphelhphelh khit uhciangin phelhsiangzopan uhhi.\nFirefighters te’n meiphelh bekthamlo in, khuasung mipi te aki hepkhiattheih nadingun panpih uhhi. Tua meikatna hangin asukkhak khuasung mipi tepen Sim Sim Mosque ah tawmvei ki omsakphotding cihi.\nHih meikatna hangin mi bangzah taktak dongtuak in om cihpen ki theician nailo a, ahi zongin kumpi thunei te’n cimawh dongtuak te ahuhtheih bangbang in akisapna te panpihding cihi. District Welfare Department te’zong meikatna pan atuahsia te minsazian hoihtak Register bawl uh cih kiza hi.\nMalaysia, Cameron Highlands aom Factory khatzong Thursday ni in meikanggawp a, mikhat in sihlawh hi. Tua asi pen Bangladesh gammi hi a, kum 36 aphakhin Md Hanip Kazi kici hi.\nHih Cameron Highlands meikang pen zingsanglam 4:05am hunpawl in akipan ci a, meikatna hangin Factory supna RM1.5 Million bang omding hi ci’n thunei te’n genkhia uhhi.\nRelated: KL khuasung sanginn meikang pen akihalsak cimawk, mi 23 takin sihlawh\nMalaysia, Kedah sungahzong tuni Saturday nitaklam 5:20pm hunpawl in innkhat meikanggawp cih NST panmahin kiza hi. Kampung Permatang Tengah, Jalan Pantai Merdeka aom innkhat hi a, kitotna hangin aki haltumsak hiding in ki ummawh cihi. Asi aliam kuamah omlo a, kumpi thunei te’n meikatna athu hoihtak kancian laiding uh cih kiza hi.\nTusungteng Malaysia gamsung ah meikang kilimgen mahmahtek hi. Sawltak #zomidaily\nPrevious: Akhut alangnih in akitansak nungakno khat midang tetawh kibang in nungtathei veve\nNext: Tuizawnpi kitam ahih manin Malaysia, KL leh Gombak kuamsungteng tui pailoding\nSingapore guta numei khat thukhenzum atun madiak in asisa in kimu\nNa hau nuam hiam?\nGrammy Award banghiam?\nA Hun: Akibanglo Hun namnih ~ Rev. Thang San Mung